NEELOFA, SUAMI DAN KELUARGA DIKOMPAUN KESELURUHAN RM60,000

KUALA LUMPUR: Artis dan usahawan, Noor Neelofa Mohd Noor, serta suaminya Muhammad Haris Mohd Ismail, dan 20 ahli keluarga Noor Neelofa dikenakan kompaun keseluruhan RM60,000.

Ketua Polis Dang Wangi, ACP Mohamad Zainal Abdullah berkata, ia selepas kesemua mereka melanggar Peraturan 19 Peraturan-Peraturan Pencegahan Dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) (Kawalan Pergerakan Bersyarat) (No. 4) 2021.

Menurut Mohamad Zainal, Noor Neelofa dikenakan kompaun sebanyak RM20,000 tanpa diskaun bagi dua kesalahan.

“Kesalahan pertama selaku penganjur telah gagal mematuhi arahan Ketua Pengarah Kesihatan mengenai pematuhan Prosedur Operasi Standard (SOP) penganjuran majlis sosial Perintah Kawalan Pergerakan Bersyarat (PKPB) apabila gagal memastikan wujud penjarakan fizikal sekurang-kurangnya satu meter sewaktu majlis akad nikah berlangsung.

“Kesalahan kedua, melanggar kebenaran untuk tujuan merentas negeri yang diberikan oleh pegawai diberi kuasa di bawah subperaturan 4 (2) (d) peraturan-peraturan yang sama, memandangkan ada antara aktiviti itu berada di luar skop kebenaran yang diberikan oleh pihak polis,” katanya dalam kenyataan hari ini.

Tambah beliau suami Noor Neelofa, Muhammad Haris pula dikenakan kompaun RM10,000 tanpa diskaun kerana melanggar kebenaran untuk tujuan merentas negeri yang diberikan oleh pegawai diberi kuasa di bawah subperaturan 4 (2) (d) peraturan-peraturan yang sama, memandangkan ada antara aktiviti itu berada di luar skop kebenaran yang diberikan oleh pihak polis.

20 ahli keluarga Noor Neelofa turut dikenakan kompaun sebanyak RM1,500 seorang yang berjumlah RM30,000 kerana gagal memastikan wujud penjarakan fizikal sekurang-kurangnya satu meter sewaktu majlis akad nikah berlangsung.

“Semua yang terlibat akan dikeluarkan kompaun pada 27 April 2021. Jumlah keseluruhan kompaun adalah sebanyak RM60,000,” kata Mohamad Zainal.

Beliau menasihati orang ramai untuk terus mematuhi peraturan PKPB dan kegagalan berbuat demikian boleh dikenakan tindakan undang-undang. – AlHijrah Online


CUACA PANAS: INSTITUSI PENDIDIKAN TANGGUH AKTIVITI LUAR – KPM

KUALA LUMPUR: Semua institusi pendidikan di bawah Kementerian Pendidikan Malaysia (KPM) diminta menangguhkan semua aktiviti luar yang melibatkan pelajar, guru dan pensyarah.

Menteri Pendidikan, Fadhlina Sidek berkata, ia berikutan cuaca panas serta kering berpanjangan yang sedang melanda negara.

“Saya menghargai segala usaha dan keprihatinan seluruh warga kementerian di semua peringkat demi kesihatan dan kesejahteraan pelajar serta murid,” katanya dalam ciapan di Twitter hari ini.

Aktiviti luar tersebut termasuk merentas desa, kawad, sebarang sukan dan permainan, perkhemahan serta aktiviti pengajaran dan pembelajaran (PdP) di luar bilik darjah.

Sebelum ini KPM memberikan kelonggaran khas kepada para pelajar dan guru untuk memakai pakaian atau baju sukan yang sopan bagi mengelakkan sebarang komplikasi kepada kesihatan ketika cuaca panas.

Pemakaian tali leher juga tidak diwajibkan bagi murid yang memakai pakaian seragam sekolah.—AlHijrah Online


MVM BANTU BINA RUMAH ASNAF DI PAHANG DAN KELANTAN

KUALA LUMPUR: Muslim Volunteer Malaysia (MVM) dibawah projek Di Sebalik Pintu (DSP) telah membina dua buah rumah asnaf di Kuala Tahan,Pahang dan Tanah Merah, Kelantan.

Ketua Pegawai Eksekutif MVM, Mohd Fauzan Abd Sukor berkata projek DSP ini merupakan sebuah projek bantuan pembinaan dan penambahbaikkan kediaman khusus untuk golongan B40.

“Serahan kunci telah dibuat pada 12 April di Kuala Tahan, Pahang dan 28 April di Tanah Merah, Kelantan.

“Penerima bantuan di Kelantan merupakan ibu tunggal yang membesarkan tiga orang anak. Rumah mereka digambarkan seperti kotak. Ruang yang kecil dan sempit, disitulah tempat tidur dan ruang dapur. Kondisi rumah dalam keadaan yang sangat daif dek kerana kesempitan hidup,” katanya dalam kenyataan hari ini.

Menurut Mohd Fauzan, antara objektif utama bantuan DSP adalah untuk memberikan bantuan yang berbentuk lestari untuk jangka masa panjang, membaik pulih bahagian atau ruang rumah yang usang dan membina kehidupan baru yang lebih selesa, sihat dan bahagia buat keluarga penerima bantuan.

“MVM percaya kebahagiaan dan perubahan hidup seseorang bermula dari rumah. Apabila rumah bersih, cantik dan selesa, mereka akan lebih semangat untuk meneruskan kelangsungan hidup,” katanya.

Menurut beliau MVM membuka peluang kepada rakyat Malaysia untuk turut sama membantu dalam projek ini demi memberikan sedikit keselesaan di rumah mereka yang kurang bernasib baik.

MVM mensasarkan untuk membantu bina dan baiki lima buah rumah asnaf pada tahun ini. Dana sasaran untuk projek ini adalah RM150,000.

“Individu atau organisasi yang berminat untuk bersama membantu boleh menyalurkan sumbangan ke akaun Maybank 5648 0164 7699 (Pertubuhan Sukarelawan Muslim Malaysia) atau melayari laman sesawang donation.mvm.org.my untuk maklumat lebih lanjut,” — AlHijrah Online


RM155 BILION SIMPANAN AHLI KWSP DIKELUARKAN SEJAK PANDEMIK

KUALA LUMPUR: Sebanyak RM155 bilion simpanan ahli Kumpulan Wang Simpanan Pekerja (KWSP) telah dikeluarkan menerusi pelaksanaan empat fasiliti pengeluaran berkaitan COVID-19.

Timbalan Menteri Kewangan 1 Datuk Mohd Shahar Abdullah berkata ia terdiri daripada RM145 bilion amaun yang dikeluarkan oleh ahli di bawah keempat-empat program pengeluaran dan hampir RM10 bilion impak daripada program pengurangan kadar caruman berkanun syer pekerja.

“Tahap simpanan ahli KWSP adalah rendah dan sangat membimbangkan terutamanya setelah perlaksanaan empat fasiliti pengeluaran berkaitan COVID-19 iaitu i-Lestari, i-Sinar, i-Citra serta Pengeluaran Khas; dan pengurangan kadar caruman berkanun syer pekerja bagi tempoh 27 bulan (April 2020 sehingga Jun 2022),” katanya pada sesi soal jawab di Dewan Negara, hari ini.

Beliau berkata demikian bagi menjawab soalan Senator Datuk Razali Idris mengenai langkah untuk menyelamatkan ahli pencarum KWSP yang mempunyai simpanan kurang daripada RM10,000.

Mohd Shahar berkata setakat 30 Jun 2022, seramai 6.62 juta ahli atau 52 peratus daripada 12.78 juta keseluruhan ahli KWSP berumur di bawah 55 tahun mempunyai simpanan kurang daripada RM10,000.

Daripada bilangan tersebut, 4.99 juta ahli atau 75 peratus adalah ahli bumiputera.

“Pada masa yang sama, terdapat seramai 3.2 juta ahli berumur di bawah 55 tahun yang berada pada tahap simpanan yang amat kritikal iaitu kurang daripada RM1,000 iaitu 2.58 juta ahli atau 81 peratus daripada mereka adalah ahli bumiputera,” katanya.

Tambah Mohd Shahar sebagai perbandingan relatif, jumlah ahli bumiputera iaitu seramai 8.22 juta orang adalah merupakan 64 peratus daripada 12.78 juta keseluruhan ahli KWSP yang berumur di bawah 55 tahun.

“Ini menunjukkan kebanyakan ahli bumiputera adalah tertumpu dalam kalangan ahli yang mempunyai tahap simpanan KWSP yang rendah berbanding kaum-kaum lain,” katanya.

Dalam usaha untuk membantu ahli menambah dan membina kembali simpanan persaraan mereka, KWSP menyediakan pelbagai saluran untuk memudahkan ahli mencarum ke dalam KWSP.

Mohd Shahar berkata bagi membantu ahli menambah simpanan persaraan mereka, KWSP menyediakan pelbagai saluran untuk memudahkan ahli mencarum ke dalam KWSP.

“Bagi ahli yang bekerja dan mempunyai majikan, mereka boleh memilih untuk mencarum melebihi kadar caruman berkanun syer pekerja iaitu 11 peratus pada bila-bila masa.

“Selain itu, mereka juga boleh mencarum sendiri pada bila-bila masa tertakluk kepada amaun maksimum RM60,000 setahun,” katanya.

Sementara itu, bagi ahli yang bekerja sendiri, tiada pendapatan tetap atau di luar tenaga buruh seperti pelajar dan suri rumah yang berumur di bawah 60 tahun turut boleh memilih untuk mencarum secara sukarela pada bila-bila masa mengikut kemampuan di bawah Program i-Saraan sehingga RM60,000 setahun.

Bagi Ketua Isi Rumah (KIR) atau isteri kepada KIR yang berumur di bawah 55 tahun dan berdaftar di bawah pangkalan data eKasih, mereka turut boleh mencarum secara sukarela di bawah Program Kasih Suri Keluarga Malaysia (sebelum ini dikenali sebagai Program i-Suri) yang diperkenalkan bagi menggalakkan wanita daripada isi rumah berpendapatan rendah untuk menyimpan demi hari tua mereka.–AlHijrah Online


KPDN MELAKA SITA 25,000 LITER MINYAK DIESEL BERSUBSIDI

MELAKA: Kementerian Perdagangan Dalam Negeri dan Kos Sara Hidup Melaka menyita kira-kira 25,000 liter minyak diesel bersubsidi dianggar bernilai RM87,500 disyaki cuba diseleweng dalam serbuan di dua premis yang turut dijadikan stesen minyak mini di Paya Rumput, awal pagi tadi.

Pengarahnya Norena Jaafar berkata serbuan kira-kira 3.15 pagi oleh sepasukan pegawai dan anggota Polis Diraja Malaysia Bukit Aman itu turut menahan empat lelaki berusia 20-an hingga 40-an.

“Kesemua ditahan adalah pekerja, pemandu lori serta penjaga premis yang dipercayai turut tinggal di premis berkenaan berdasarkan terdapat kemudahan seperti dapur memasak dan tandas.

“Hasil siasatan, kita percaya aktiviti itu aktif sejak dua bulan lepas dengan modus operandi menjadikan satu premis sebagai stor penyimpanan diesel manakala satu lagi sebagai stesen minyak mini bagi kenderaan industri mengisi diesel,” katanya kepada pemberita di sini hari ini.

Beliau berkata terdapat satu lubang kecil dibuat pada dinding premis yang menghubungkan tiub penyalur bagi menyedut minyak diesel daripada tangki penyimpanan ke lori pelanggan di premis bersebelahan.

Beliau berkata modus operandi itu adalah baharu bagi mengaburi pihak berkuasa, namun sindiket masih menggunakan taktik lama iaitu mengumpul diesel bersubsidi dengan mengisi minyak daripada stesen minyak sekitar Melaka menggunakan kenderaan diubah suai.

“Disyaki pelanggan mereka tertumpu kepada syarikat industri di kawasan sekitar dengan harga diesel dijual dianggar RM3.80 hingga RM4 seliter, lebih murah daripada harga ditetapkan untuk industri.

“Kesemua bekalan dan barangan termasuk kenderaan digunakan bagi kegiatan itu dengan nilai anggaran keseluruhan RM320,000 dirampas, manakala suspek disiasat di bawah Seksyen 21 Akta Bekalan 1961 dan Seksyen 20(1) akta sama,” katanya.

— AlHijrah Online


Polis nasihat persembahan teater dihentikan

GEORGETOWN – Polis telah menasihatkan penganjur teater ‘Love In
Georgetown City’ agar tidak meneruskan persembahan selepas berlakunya
beberapa kekeliruan.

Ketua Polis Daerah Timur Laut, Asisten Komisioner Che Zaimani Che
Awang berkata, penganjur dinasihatkan berbuat demikian kerana kesilapan
dalam membuat hebahan mengenai teater tersebut sehingga menyebabkan
kekeliruan.

Menurutnya, bagaimanapun, keputusan untuk
memberhentikan persembahan itu bergantung kepada Jabatan Pelesenan
Majlis Bandaraya Pulau Pinang (MBPP) kerana ia di bawah bidang kuasa
mereka.

“Pelesenan tempat hiburan adalah di bawah MBPP dan saya telah
memanggil pihak pelesenan untuk berbincang dengan penganjur. Mereka
dinasihatkan agar tidak meneruskan persembahan di atas kesilapan iklan
dan kekeliruan yang timbul.

“Oleh demikian, sama ada akan
teruskan persembahan atau tidak, itu bergantung kepada budi bicara
Jabatan Pelesenan MBPP kerana ia di bawah kuasa mereka, bukannya polis.
Namun, polis akan memantau rapi persembahan ini.

“Sekiranya
terdapat adegan lucah yang dipersembahkan, polis boleh menghentikan
terus persembahan tersebut,” katanya ketika dihubungi Sinar Harian.

Tambahnya,
 dalam pemantauan semalam iaitu hari pertama teater itu dipersembahkan,
polis mendapati tiada persembahan berbentuk lucah.

“Ia adalah
sketsa komedi. Bagaimanapun kesilapan penganjur apabila membuat poster
iklan yang memberi gambaran bahawa persembahan teater itu mengandungi
persembahan lucah.

“Oleh kerana kekeliruan ini, maka wujudlah
perasaan tidak puas hati beberapa pihak bahawa terdapat perkara-perkara
maksiat sedang dianjurkan,” katanya.

Difahamkan, penganjur teater
 Love In Georgetown City akan membatalkan teater yang dijadualkan akan
membuat persembahan selama empat hari itu.

Bagaimanapun, tiada
kenyataan rasmi dikeluarkan dan difahamkan, pengarah dan penulis Big
Nose Production, Fa Abdul akan mengeluarkan kenyataannya hari ini.

Semalam,
 sekumpulan badan bukan kerajaan (NGO) Islam berkumpul di hadapan Stage
2, Penangpac, Straits Quay bagi membantah penayangan teater kontroversi,
 ‘Love In Georgetown City’.

Mereka mendakwa, Fa Abdul telah
berselindung di sebalik seni untuk mempersembahkan teater yang didakwa
berbaur lucah kepada orang awam.

Tambah mereka, penayangan teater  itu juga disifatkan sebagai tidak menghormati Perlembagaan kerana  menggalakkan amalan seks bebas dan songsang di kalangan golongan muda. – SINAR ONLINE


KOMPLEKS PUSAT ISLAM JALANI PROSES NYAHKUMAN – JAWI

KUALA LUMPUR: Jabatan Agama Islam Wilayah Persekutuan (JAWI) dengan kerjasama Jabatan Bomba dan Penyelamat Malaysia (JBPM) Wilayah Persekutuan Kuala Lumpur melaksanakan kerja nyahkuman di Bangunan JAWI, Kompleks Pusat Islam di sini pagi ini.

Kerja pembersihan itu turut membabitkan kawasan Pusat Penyiaran Digital TV AlHijrah yang berada di kompleks sama.

JAWI dalam kenyataannya hari ini berkata proses pembersihan dan pembasmian itu membabitkan kawasan tumpuan awam seperti kaunter utama, pejabat, pos kawalan keselamatan dan kawasan kerap dikunjungi orang ramai.

Proses nyahkuman itu membabitkan 40 anggota Jabatan Bomba dan Penyelamat Malaysia (JBPM) Wilayah Persekutuan Kuala Lumpur diketuai oleh Pengarahnya, Nordin Pauzi.

Turut hadir menyaksikan operasi Pengarah JAWI, Mohd Ajib Ismail.

Kerja-kerja pembasmian kuman ini penting demi memastikan kawasan dan kaunter perkhidmatan yang sering dikunjungi orang awam bebas dari wabak Covid-19, kata kenyataan itu. — AlHijrah Online


KEJAYAAN MEMERANGI COVID-19 HAMPIR TIDAK KELIHATAN- DG HISHAM

KUALA LUMPUR: Ketua Pengarah Kesihatan, Tan Sri Dr Noor Hisham Abdullah hari ini meluahkan rasa sedih dalam menempuhi kejayaan memerangi pandemik COVID-19 selama setahun, yang masih belum berakhir.

Dalam perkongsian di akaun Facebook miliknya, beliau mengatakan bahawa kejayaan dalam memerangi COVID-19 di Malaysia hampir tidak kelihatan.

“Walaupun kita berasa penat dan lesu dari segi mental dan fizikal, kita semua perlu terus berjuang.

“Semua orang, tidak kira siapa, perlu berganding bahu memikul tanggungjawab ini demi menyelamatkan negara bersama,” ujarnya.

Tambahnya, DG Hisham menyeru orang ramai untuk mematuhi prosedur operasi standard (SOP) termasuk memakai topeng muka dengan betul, mencuci tangan serta menjaga penjarakan fizikal.

“Duduk di rumah jika tiada urusan penting di luar, bersama-sama kita memutuskan rantaian jangkitan COVID-19.

“Kita perlu bersatu dan bersama menentang perjuangan ini. InshaAllah,” katanya.

Terdahulu, Malaysia merekodkan kes COVID-19 yang pertama pada 25 Januari 2020 yang melibatkan warga China memasuki negara melalui Tambak Johor.

Wabak tersebut pada awalnya dikenali sebagai 2019-nCov, yang berpunca dari Wuhan, China.—AlHijrah Online


BANJIR DI KELANTAN SEMAKIN SURUT

KOTA BHARU: Gelombang pertama banjir di Kelantan beransur pulih apabila jumlah mangsa terus menurun kepada 10,589 orang melibatkan 4,031 keluarga sehingga jam 1 petang berbanding 11,436 jam 8 pagi tadi.

Terkini seramai 7,412 mangsa melibatkan 2,917 keluarga ditempatkan di 18 PPS tetapi berkurangan berbanding sebelah paginya.

Jumlah mangsa di Tumpat pula ialah 3,177 orang membabitkan 1,114 keluarga manakala 37 mangsa membabitkan tujuh keluarga di Pasir Puteh yang ditempatkan di Sekolah Kebangsaan Wakaf Raja sudah dibenarkan tengah hari ini.

Sementara itu, portal berkenaan turut memaklumkan hanya dua sungai yang melepasi paras bahaya iaitu Sungai Golok di Rantau Panjang berada pada bacaan 9.87 meter (bahaya 9m) dan Sungai Golok di Kuala Jambu pula 2.93m (bahaya 2.50m).

Tujuh sungai lain iaitu, Sungai Galas di Dabong, Sungai Lebir di Tualang, Sungai Kelantan di Tangga Krai, Sungai Kelantan di Jambatan Guillemard, Sungai Kelantan di Tambatan Diraja, Sungai Golok di Jenob dan Sungai Semerak di Pasir Puteh berada pada paras normal. — SINAR HARIAN


PDRM-KASTAM BERGABUNG BANTERAS “TONTO”

GENTING HIGHLANDS – Polis Diraja Malaysia (PDRM) dan Jabatan Kastam Diraja Malaysia (JKDM) bergabung tenaga bagi membanteras aktiviti penyeludupan dalam negara.

Menerusi jalinan kerjasama itu, agensi berkenaan menubuhkan lima jawatankuasa khas bertujuan memperkasa penguatkuasaan, sekaligus berpotensi meningkatkan pendapatan negara.

Sejak sekian lama kegiatan penyeludupan berleluasa sehingga ia sukar dibendung.

Meskipun sebahagian besar penyeludupan utama iaitu rokok dan arak berjaya ditumpaskan, namun langkah proaktif perlu disegerakan bagi mengurangkan kadar gejala itu.

Penguatkuasa kastam berdepan risiko bahaya ketika melakukan operasi kerana terdedah ancaman sindiket yang menggunakan khidmat gangster digelar sebagai “tonto”.

Justeru, PDRM dan kastam mewujudkan jalinan kerjasama bagi meningkatkan keselamatan penguatkuasa ketika bertugas.

Ketua Polis Negara, Tan Sri Mohamad Fuzi Harun berkata jaminan keselamatan diberi kepada pegawai kastam untuk menjalankan operasi.

“Kita telah beri jaminan untuk mengambil langkah proaktif berkaitan dengan ancaman tonto yang banyak menjejaskan penugasan pihak Jabatan Kastam Diraja Malaysia.”

“Jadi untuk tujuan ini kita telah tubuhkan lima jawatankuasa untuk kita bekerjasama secara langsung melalui jawatankuasa ditubuhkan dan kita telah melantik focal point di antara dua agensi untuk duduk semeja dari semasa ke semasa agar penugasan kita akan lebih berkesan lagi di masa akan datang.

Gejala penyeludupan mengakibatkan kerajaan kerugian berbilion ringgit setiap tahun.

Ketua Pengarah Kastam, Datuk Sri Subromaniam Tholasy berkata jika penyeludupan dibendung, pendapatan negara boleh meningkat lebih RM1 bilion.

“JKDM pungut RM5.5 bilion hasil daripada rokok dan minuman keras pada tahun lepas.”

“Pada tahun ini petunjuk prestasi utama (KPI) yang telah ditetapkan oleh jabatan kastam ialah meningkatkan hasil dari RM5 billion kepada RM7 bilion.


JEMAAH HAJI PERLU BERSEDIA HADAPI CUACA PANAS

MADINAH: Para jemaah haji yang menziarahi Madinah diingatkan bersedia dari segi fizikal dan mental untuk menghadapi cuaca panas di sini.

Pengarah Operasi Madinah Ashrof Shamsuddin berkata suhu di sini ketika ini mencecah 40 darjah Celcius pada sebelah siang dan 26 darjah Celcius waktu malam.

Beliau berkata keadaan cuaca di Arab Saudi adalah panas dan kering berbanding di Malaysia iaitu panas dan lembap.

“Kementerian Kesihatan Malaysia telah mengingatkan jemaah haji supaya banyakkan minum air kosong, berada di tempat yang tidak terdedah secara terus kepada cuaca panas serta tidak memakai pakaian ketat,” katanya kepada pemberita di sini.

Beliau turut mengingatkan jemaah haji supaya menyertai kumpulan WhatsApp mengikut jadual penerbangan masing-masing untuk mendapatkan maklumat terkini berhubung aktiviti ketika musim haji 1444 Hijrah.

Menurutnya inisiatif dilaksanakan Tabung Haji (TH) pada tahun ini bertujuan memudahkan jemaah haji mengetahui aktiviti harian mereka berbanding kaedah menampal notis sebelum ini.

“Aktiviti kumpulan penerbangan ini berbeza-beza, jadi dengan mengetahui maklumat secara terus di hujung jari akan memudahkan para jemaah,” katanya.

Beliau berkata bagi warga emas yang tidak mempunyai aplikasi itu, rakan sebilik mereka diharap membekalkan maklumat yang disampaikan TH dari semasa ke semasa.

Dalam pada itu, Ashrof berkata bagi fasa pertama, sebanyak 45 penerbangan jemaah haji Malaysia akan mendarat di Lapangan Terbang Antarabangsa Prince Mohammad bin Abdulaziz di sini secara berperingkat bermula 21 Mei ini.

Ashrof berkata jemaah haji akan ditempatkan di tiga bangunan di sini dan berada selama enam hari sebelum berangkat ke Makkah.

Sepanjang berada di Madinah, pelbagai aktiviti diatur antaranya menziarahi makam Nabi Muhammad, memasuki Raudhah di Masjid Nabawi serta menziarahi tempat bersejarah di sini.

“Persiapan menanti ketibaan jemaah haji berjalan lancar dan kita telah bersedia menerima duyufurrahman (tetamu Allah),” katanya menambah secara keseluruhan 14,000 jemaah akan tiba di Madinah secara berperingkat. –AlHijrah Online


JKM KELANTAN SEDIAKAN BANTUAN BEKALAN BANJIR DI 209 PANGKALAN HADAPAN

KOTA BHARU: Jabatan Kebajikan Masyarakat (JKM) Kelantan menempatkan pelbagai bantuan bekalan barangan dan makanan di 209 pangkalan hadapan sebagai persediaan menghadapi bencana banjir di negeri ini.

Pengarah JKM Kelantan Said Sidup berkata antara bekalan yang disediakan di pangkalan hadapan ialah beras, makanan dalam tin seperti sardin dan kari ayam, kopi, milo, gula, air mineral dan sebagainya sebelum diagihkan ke pusat pemindahan sementara (PPS) banjir.

“JKM Kelantan menerima peruntukan awal sebanyak RM1 juta daripada kerajaan Persekutuan dan RM300,000 daripada kerajaan negeri untuk tujuan itu termasuk bagi menyediakan keperluan asas lain untuk mangsa banjir di PPS.

“Kerajaan negeri juga telah meluluskan peruntukan pembelian darurat sepanjang musim ini sekiranya keperluan yang sedia ada tidak mencukupi,” katanya ketika dihubungi Bernama di sini, hari ini.

Beliau berkata 50 pangkalan hadapan telah ditempatkan di Kuala Krai, Kota Bharu (33), Tanah Merah (33), Pasir Mas (29), Tumpat (16), Gua Musang (14), Machang (8), Pasir Puteh (8), Jeli (15), dan Bachok (3).

Said berkata JKM Kelantan juga telah mengenal pasti sebanyak 63 pembekal barangan keperluan banjir termasuk pembekal utama seperti Giant, Mydin, Econsave, Tesco, Pantai Timur Mart dan sebagainya.

“Setakat ini, bekalan yang disediakan mencukupi untuk menampung keperluan 13,000 mangsa selama tiga hari bergantung kepada situasi banjir yang melanda kawasan terjejas,” katanya. — BERNAMA


ISTERI MAUT, SUAMI MASUK ICU AKIBAT MAKAN IKAN BUNTAL

KUALA LUMPUR: Seorang wanita maut sementara suaminya dirawat di Unit Rawatan Rapi (ICU) Hospital Enche’ Besar Hajjah Kalsom (HEBHK), selepas makan hidangan ikan buntal, pada Sabtu lalu.

Pengerusi Jawatankuasa Kesihatan dan Perpaduan Negeri Johor Ling Tian Soon berkata, mangsa mula mengalami gejala sesak nafas dan menggigil pada 3 petang Jumaat sebelum dibawa ke hospital oleh anaknya pada Sabtu lepas.

Katanya suami mangsa turut mengalami gejala sama kira-kira sejam selepas isterinya mendapat gejala itu.

Pasangan tersebut dibawa ke Jabatan Kecemasan HEBHK pada 5 petang namun mangsa disahkan meninggal dunia pada 7 malam, sementara manakala suaminya dirawat di ICU.

Ling berkata pasangan suami isteri itu mendapatkan bekalan ikan buntal dari penjual secara pra tempahan melalui Facebook.

“Sebaik diterima pada Sabtu pagi, mangsa menggoreng untuk hidangan tengah hari dan difahamkan ia merupakan kali pertama pasangan itu menjamu masakan berasaskan ikan buntal.

“Siasatan lanjut mendapati ikan berkenaan diperoleh dari nelayan di Endau sebelum diambil oleh pemborong untuk diproses di Batu Pahat,” katanya.

Menurut Ling, sebanyak 15 kilogram ikan buntal telah dijual di sekitar Chamek iaitu empat pelanggan, Paloh (4 pelanggan) dan Yong Peng (1 pelanggan) pada hari tersebut.

Selain dari pasangan terbabit, semua pelanggan lain masih belum memakan ikan buntal yang dibeli.–AlHijrah Online


JAUHI HASAD DENGKI, AMALAN FITNAH – AGONG

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menitahkan rakyat agar menjauhi perasaan hasad dengki dan amalan fitnah memfitnah.

Titah Seri Paduka, rakyat juga hendaklah tidak berfikiran sempit dan negatif kerana sifat dan amalan itu tidak akan mendatangkan faedah kepada bangsa dan negara.

“Beta ingin mengajak seluruh rakyat bersatu hati dalam membentuk sebuah masyarakat yang lembut dalam berbicara, halus dalam berpesan, harmoni dalam ikatan persaudaraan, jujur dalam pekerjaan, amanah dalam menggalas tugas dan gagah perkasa dalam mencipta kejayaan,” titah Seri Paduka.

Al-Sultan Abdullah bertitah demikian pada Majlis Sambutan Maal Hijrah Peringkat Kebangsaan Tahun 1445H/ 2023 di Pusat Dagangan Dunia Kuala Lumpur (WTCKL) di sini, hari ini.

Turut berangkat ke majlis itu Raja Permaisuri Agong Tunku Azizah Aminah Maimunah Iskandariah.

Sempena sambutan itu, Al-Sultan Abdullah turut menitahkan agar semangat dan roh peristiwa Hijrah dijelmakan dalam bentuk kesatuan dan perpaduan tanpa mengira latar belakang agama, bangsa dan adat resam demi untuk membangunkan sebuah negara pertiwi.

Titah Seri Paduka, sejarah penyatuan dan kesepaduan kaum Muhajirin dan Ansar yang berlaku 1,400 tahun yang lepas, adalah semangat hijrah yang wajar dijadikan pedoman utama dalam mengurus kepelbagaian dan kerencaman negara.

Sehubungan itu, Al-Sultan Abdullah mengajak rakyat negara ini bersama-sama menghayati tema sambutan Maal Hjrah peringkat kebangsaan pada tahun ini iaitu ‘Perpaduan Teras Malaysia MADANI’.

“Justeru, Beta menghargai usaha kerajaan dalam menggerakkan agenda Malaysia MADANI bagi membentuk masyarakat yang menghayati nilai-nilai ihsan mendukung prinsip keadilan dan mengamalkan semangat toleransi.

“Beta turut menghargai pelaksanaan pelan transfomasi hal ehwal agama menuju Malaysia MADANI sebagai langkah proaktif untuk menjayakan agenda pembangunan dan pembaharuan ummah,” titah Yang di-Pertuan Agong.

Titah baginda, semangat dan roh hijrah dalam memupuk sifat amanah dan berintegriti hendaklah sentiasa tumbuh segar di dalam jiwa setiap rakyat Malaysia

Seri Paduka juga mengajak rakyat untuk bersama mensyukuri nikmat keamanan dan kemakmuran negara yang telah dikecapi.

“Suburkan rasa kasih dan kecintaan kita kepada tanah air ini sebagaimana cintanya Rasulullah SAW kepada tanah kelahiran baginda,” titah Seri Paduka.

Hadir sama pada majlis itu Perdana Menteri Datuk Seri Anwar Ibrahim dan isteri Datuk Seri Dr Wan Azizah Wan Ismail serta Timbalan Perdana Menteri Datuk Seri Dr Ahmad Zahid Hamidi serta Datuk Seri Fadillah Yusof dan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Kira-kira 6,000 tetamu hadir pada majlis itu yang mewakili 110 kontinjen daripada agensi kerajaan dan swasta, dengan selebihnya orang awam.–AlHijrah Online


HARIMAU KUMBANG DIPERCAYAI SERANG REMAJA MATI DITEMBAK

SUNGAI SIPUT: Seekor harimau kumbang jantan yang dipercayai menyerang remaja orang asli di Kampung Kelatap dekat Pos Pewor, Lasah, Sungai Siput, semalam telah ditembak mati pagi semalam.

Pengarah Jabatan Perlindungan Hidupan Liar Dan Taman Negara (Perhilitan) Perak, Yusof Shariff berkata, haiwan dengan anggaran usia sembilan hingga 10 tahun itu ditembak mati sebaik saja ia meluru ke arah anggota Perhilitan yang sedang membawa perangkap bersesuaian untuk dipasang.

Menurut Yusof, seorang kakitangannya melepaskan tiga das tembakan yang mengenai harimau kumbang berkenaan selepas ia tiba-tiba meluru ke arah salah seorang daripada mereka.

Beliau berkata, penelitian terhadap bangkai harimau kumbang mendapati banyak kesan tetakan pada kepala serta paha haiwan itu yang dipercayai kesan parang ketika bergelut dengan mangsa semalam.

Katanya, kakitangan Perhilitan turut menemukan beberapa kesan tapak kaki dipercayai harimau dan juga kesan darah yang masih baru pada rumput dan daun.

Yusof berkata, turut ditemui pada bangkai haiwan itu ialah jerat dawai kabel pada kaki kanan belakangnya yang cedera dan ia dipercayai penyebab harimau itu menjadi agresif dan menyerang manusia.

Ujar beliau, bangkai harimau kumbang berkenaan dibawa ke Pejabat Perhilitan Daerah Sungai Siput sebelum dihantar ke Pusat Menyelamat Hidupan Liar Kebangsaan (NWRC) untuk menjalani bedah siasat.

Semalam, seorang remaja orang asli dilaporkan cedera selepas diserang binatang buas ketika mencari kayu di hutan berhampiran rumahnya dekat Lasah, Sungai Siput.

Remaja berusia 18 tahun itu luka teruk termasuk terdapat koyakan kulit daripada kesan cakaran pada kepala serta tangan namun tidak mengalami sebarang kepatahan. –AlHijrah Online


PKP 3.0: POLIS SIASAT MB KEDAH PANDU UJI KERETA

BUKIT MERTAJAM: Polis akan menyiasat dakwaan Menteri Besar Kedah, Muhammad Sanusi Md Nor memandu uji kereta di sebuah pusat jualan dan pameran kenderaan di Autocity Juru, semalam.

Ketua Polis Daerah Seberang Perai Tengah, ACP Shafee Abd Samad berkata, siasatan akan dilakukan di bawah Seksyen 269 Kanun Keseksaan dan Peraturan 17(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021.

“Polis akan memanggil semua yang terlibat termasuk menteri besar,” katanya.

Semalam, tular di media sosial beberapa gambar dan video yang menunjukkan Muhammad Sanusi sedang memandu uji sebuah kereta di sebuah pusat jualan dan pameran kereta walaupun kerajaan tidak membenarkan aktiviti untuk beroperasi ketika sekatan pergerakan penuh.–AlHijrah Online


MENTERI AGAMA TIDAK TERLIBAT SYARIKAT PELABURAN SAHAM – SETIAUSAHA AKHBAR

PUTRAJAYA: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar tidak pernah terlibat dengan sebarang syarikat pelaburan saham seperti tular menerusi sebuah poster palsu di media sosial.

Setiausaha Akhbar kepada Mohd Na’im, Mazlina Ismail berkata, pejabat kementerian itu menafikan dakwaan tersebut selain menyatakan pihak berkenaan telah menggunakan gambar menteri itu tanpa keizinan.

“Pejabat Menteri di Jabatan Perdana Menteri (Hal Ehwal Agama) menafikan bahawa Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar terlibat dan mempunyai apa-apa kaitan dengan syarikat pelaburan saham seperti yang tular poster di media sosial.

“Pihak berkenaan telah menggunakan gambar Menteri di Jabatan Perdana Menteri (Hal Ehwal Agama) tanpa keizinan,” katanya dalam satu kenyataan hari ini.

Orang ramai dinasihatkan agar tidak mempercayai sebaran iklan palsu tersebut atas apa juga platform, katanya.

“Pejabat ini juga ingin menasihati masyarakat agar sentiasa membuat semakan kesahihan apa-apa iklan atau promosi sebelum memberi maklumat lanjut.

“Laporkan segera kepada polis atau 997 (National Response Scam Centre – NSRC) sekiranya disyaki menjurus kepada penipuan,” katanya.—AlHijrah Online


YAMAN LANCAR KEMPEN IMUNISASI POLIO SASAR 5.5 JUTA KANAK-KANAK

SANA’A: Pihak Berkuasa Kesihatan Yaman semalam melancarkan Kempen Imunisasi Polio yang menyasarkan 5.5 juta kanak-kanak di wilayah konflik itu.

Disokong Pertubuhan Kesihatan Sedunia (WHO) dan Tabung Kanak-Kanak Pertubuhan Bangsa-Bangsa Bersatu (UNICEF), kempen itu dilancarkan di ibu kota Yaman, Sana’a dan beberapa wilayah lain.

Proses vaksinasi selama tiga hari dari rumah ke rumah itu membabitkan kanak-kanak di bawah umur lima tahun.

“Lebih 40,000 petugas vaksin menyertai kempen polio dan vitamin A rumah ke rumah untuk mencapai sasaran lebih 5.5 juta kanak-kanak bawah lima tahun di Yaman,” kata UNICEF di Twitter.

“Semua kanak-kanak di Yaman layak untuk hidup sihat,” kata agensi PBB itu

Yaman dibelenggu dengan perang saudara sejak 2014 selepas pemberontak Houthi mengambil alih kota Sana’a dan memaksa  kerajaan sah dan Presiden Abd-Rabbu Mansour Hadi hidup dalam buangan.

Konflik terbabit menyebabkan negara Arab termiskin itu berada di ambang kebuluran dan menyebabkan pengulangan wabak merbahaya seperti taun.

Pihak PBB kini cuba menyambung semula rundingan damai antara pihak bertelagah di Yaman  bagi menamatkan peperangan yang melebihi empat tahun itu. – Terjemahan AlHijrah Online


PENDAKWAH DIPANGGIL SEMULA POLIS BANTU SIASATAN KES GANGGUAN SEKSUAL

KUALA LUMPUR: Polis Diraja Malaysia (PDRM) mengesahkan telah memanggil semula seorang pendakwah dan isterinya bagi membantu siasatan kes gangguan seksual.

Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, individu tersebut telah dipanggil ke ibu pejabat PDRM semalam.

“Orang ramai dinasihatkan untuk tidak mengeluarkan sebarang kenyataan dan menyebarkan apa-apa juga bahan di mana-mana platform bagi mengelakkan sebarang spekulasi dan provokasi sehingga menjejaskan siasatan pihak polis,” katanya dalam kenyataan hari ini.

Sebelum ini polis mengesahkan telah membuka satu kertas siasatan susulan video dan mesej lucah yang tular dalam aplikasi Telegram didakwa melibatkan seorang pendakwah terkenal.

Siasatan kes itu dijalankan di bawah tiga seksyen iaitu Seksyen 509 Kanun Keseksaan, Seksyen 14 Akta Kesalahan-Kesalahan Kecil 1955 serta Seksyen 233 Akta Komunikasi dan Multimedia 1998.- AlHijrah Online


LELAKI DIKHUATIRI LEMAS DI KUALA KUBU BHARU

HULU SELANGOR: Seorang lelaki dikhuatiri lemas ketika sedang beriadah di Taman Rekreasi Alor Lempah, Kuala Kubu Bharu, di sini pagi tadi.

Menurut Pusat Gerakan Operasi (PGO) Selangor Jabatan Bomba dan Penyelamat Malaysia (JBPM), pihaknya menerima panggilan kecemasan kira-kira jam 7.54 pagi tadi sebelum anggota dan jenteramnya tiba di lokasi kejadian kira-kira jam 8.01 pagi.

Katanya, mangsa yang terlibat berusia 28 tahun dikhuatiri lemas semasa menjalankan aktiviti riadah di lokasi tersebut.

“Bomba sedang menjalankan operasi mencari dan menyelamat (SAR) mangsa di lokasi.

“Unit Scuba dari Balai Bomba dan Penyelamat (BBP) Shah Alam dan BBP Pelabuhan Klang serta Pasukan Penyelamat Di Air (PPDA) turut berada di lokasi bagi membantu kerja-kerja pencarian mangsa.

Katanya, pencarian mangsa dilakukan di kawasan berarus dengan kedalaman air lima meter.—AlHijrah Online


19 TENTERA REJIM SYRIA TERBUNUH DALAM SERANGAN DRON TURKI

DAMSYIK: Sekurang-kurangan 19 tentera kerajaan Syria terbunuh semalam dalam serangan dron Turki di wilayah Idlib di barat laut Syria, demikian menurut laporan badan pemerhati peperangan.

Xinhuanet melaporkan dron Turki itu menyasarkan kedudukan tentera rejim Syria di kem Jabal al-Zawiyeh dan al-Hamdiyeh di Idlib, kata Badan Pemerhati Hak Asasi Manusia Syria.

Laporan terbaharu itu menjadikan sekurang-sekurangnya 93 tentera rejim Syria dan pejuang pro-kerajaan terbunuh dalam serangan yang hampir sama dalam tempoh 72 jam lalu, kata badan pemerhati yang berpangkalan di Britain itu.

Terdahulu, agensi berita negeri SANA melaporkan tentera Syria menembak tiga dron Turki di Idlib. Tentera Turki pula menembak jatuh dua pesawat Syria di wilayah Idlib.

Insiden terbabit antara peningkatan kebimbangan antara Turki dan Syria.

Menteri Pertahanan Turki, Hulusi Akar semalam berkata Turki hanya menyasarkan tentera Syria di Idlib atas prinsip mempertahankan diri.

Beliau menegaskan Turki tidak berniat berdepan dengan Rusia yang juga penyokong rejim Syria.

Beliau juga menggesa Rusia untuk menggunakan pengaruhnya supaya tentera Syria menghentikan serangan di Idlib.

Tentera rejim Syria melakukan serangan besar-besaran menentang kumpulan penentang radikal di wilayah Idlib, kubu terakhir penentang kerajaan yang bersempadan dengan Turki, sejak Disember lalu.

Sekurang-kurangnya 34 tentera Turki terbunuh dalam serangan udara di Idlib pada Khamis lalu, di mana Turki menyalahkan kerajaan Syria. — Terjemahan Alhijrah Online


MBSA PERUNTUK RM150 JUTA NAIK TARAF PERPARITAN, KOLAM TADAHAN TANGANI BANJIR

SHAH ALAM: Majlis Bandaraya Shah Alam (MBSA) memperuntukkan sebanyak RM150 juta untuk tempoh tiga tahun bagi menaik taraf sistem perparitan utama dan kolam takungan di kawasan perbandaran itu bagi langkah menangani masalah banjir.

Datuk Bandar Shah Alam, Datuk Zamani Ahmad Mansor berkata untuk tahun pertama sebanyak RM50 juta dari jumlah peruntukan itu akan digunakan bagi menaik taraf sistem perparitan dan kolam takungan di kawasan yang sering dilanda banjir.

“Pada tahun ini, kami akan memberi dahulu tumpuan di kawasan seperti Taman Sri Muda; Seksyen 13; Taman Mesra dan Taman Tun Dr Ismail Jaya untuk dinaik taraf sistem perparitan mereka,” katanya pada sidang media selepas merasmikan sesi townhall bagi Penyediaan Pelan Tindakan Banjir Shah Alam bagi tahun 2022-2024, di sini hari ini.

Zamani Ahmad berkata kawasan Shah Alam memerlukan sekurang-kurangnya reka bentuk 50 tahun kala purata ulangan (ARI) kerana sistem perparitan yang ada sekarang hanya menampung kapasiti dari 5 ke 20 ARI dan tidak lagi sesuai ekoran peningkatan taburan hujan yang tidak menentu.

Selain itu katanya, bagi hala tuju Penyediaan Pelan Tindakan Banjir Shah Alam, pihaknya juga akan mengambil kira kerja-kerja menaik taraf kolam takungan agar mampu menampung air sehingga 100 ARI.

“MBSA juga merancang untuk menyediakan struktur tebatan banjir yang mampu mengawal situasi banjir luar biasa dan menyokong sistem tebatan banjir yang disediakan oleh Jabatan Pengairan dan Saliran,” katanya. –AlHijrah Online


HUKUM HARUS BAGI PENGGUNAAN VAKSIN

KUALA LUMPUR: Hukum penggunaan sesuatu vaksin bagi mencegah penularan penyakit adalah harus.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, perkara itu telah dijelaskan Mesyuarat Muzakarah Majlis Kebangsaan Bagi Hal Ehwal Ugama Islam Malaysia (MKI).

“Mesyuarat Muzakarah MKI telah menjelaskan hukum harus bagi penggunaan vaksin, selari dengan kaedah pencegahan yang dianjurkan Islam berteraskan prinsip Maqasid Syariah iaitu menjaga nyawa.

“Dalam isu perubatan, ulama sepakat bahawa makanan termasuk ubat-ubatan mestilah terdiri daripada bahan-bahan yang baik (thoyyib) dan halal, serta tidak mempunyai unsur-unsur yang memudaratkan kesihatan badan dan akal manusia,” katanya ketika memberi ucapan Penggulungan Belanjawan 2021 Peringkat Dasar di Dewan Rakyat hari ini.

Beliau berkata demikian bagi menjawab pertanyaan Ahli Parlimen Jelebu Datuk Jalaluddin Alias yang ingin mengetahui sama ada Jabatan Kemajuan Islam Malaysia (JAKIM) mempunyai sebarang peranan bagi menentukan isu halal dan haram sesuatu vaksin.

Dalam pada itu Zulkifli turut menjelaskan terdapat kelonggaran menggunakan sumber yang haram dalam kes darurat yang boleh mengakibatkan kematian dan penyakit kronik, sedangkan sumber halal tidak diperoleh.

Tegasnya isu berkenaan sentiasa dikaji dan diangkat kepada Mesyuarat Muzakarah MKI mengikut keperluan. — AlHijrah Online


JANGAN PANDANG RENDAH ANCAMAN IS : MILITAN SUDAH BERSEDIA!

Lebih 20 kali – sejak 2014 hingga 20 Jun lalu, ketika sempat mengikuti pembentangan tertutup dan eksklusif berhubung Ancaman IS Terhadap Keselamatan Negara. Bahaya gerakan ini memang jelas sesuatu yang sentiasa berkembang dan semakin berbahaya.

IS sudah bertapak dan bersedia dalam pelbagai senario.

Pembentangan slide oleh Bahagian Counter Terorisim Bukit Aman, yang sentiasa dikemas kini dalam tempoh tiga tahun itu cukup untuk memberi petunjuk: Ancaman IS tidak pernah pudar dan mengendur!

Dari kisah dua remaja sekolah pondok berusia 16 tahun, kelahiran Johor dan Kelantan yang menyusup masuk ke Selatan Thailand dan berjuang mengangkat senjata, sampailah kisah seorang gadis berambut perang kelahiran Kedah yang berjaya menyusup masuk ke Syria dan menjadi pejuang IS – antara maklumat yang disalurkan Bahagian Counter Terrorism sebagai bukti: Rakyat Malaysia tanpa mengira profil dan personaliti menjadi sasaran gerakan itu untuk dikaderkan.

Malahan, sembilan percubaan untuk melancarkan serangan bom di tempat awam di negara ini, turut membuktikan betapa seriusnya operasi dan motif IS untuk menghuru-harakan negara.

Keupayaan militan IS tempatan menghasilkan bom nitrat dengan adunan pelbagai material yang mudah diperolehi, satu lagi fakta gerakan teroris itu sudah berada pada tahap kedua: Bersedia melancarkan serangan maut pada bila-bila masa.

193 tangkapan membabitkan pelbagai lapisan profil terdiri daripada pengrekrutan awam, malah anggota tentera – satu fakta IS di negara ini sudah berada di frasa: Memiliki kepakaran militan dan ‘berkemampuan melakukan serangan pengeboman dan persenjataan!’

SAC Datuk Ayub Khan Mydin Pitchay

Ketua Bahagian Counter Terorism Bukit Aman, Datuk Ayub Khan Mydin Pitchay tidak pernah bosan dan mengalah dalam mendedahkan operasi demi operasi yang dijalankan pihak polis, serta takah demi takah kemajuan yang dikesan dalam gerakan IS di negara ini.

“Setakat ini kita sentiasa selangkah di hadapan militan IS tempatan. Jadi kita dapat membanteras perancangan mereka. Namun, kalau sekali saja mereka berjaya, kesannya membawa padah,” katanya setiap kali tampil membentangkan ceramah dalam Dialog Isu Negara yang dianjurkan secara konsisten selama tiga tahun oleh Biro Tata Negara dan Pejabat Perdana Menteri.

Bayangkan, dua remaja yang mengangkat senjata berjuang di Selatan Thailand berusia 16 tahun. Tetapi sepanjang ditahan, langsung tidak menunjukkan rasa takut atau bersalah. Kedua-dua pelajar itu yakin, berjuang mengangkat senjata adalah jihad ke jalan Allah.

Selain 193 yang berjaya ditahan di bawah Akta Pencegahan Keganasan Langkah-Langkah Khas (Sosma), terdapat lebih 200 rakyat negara ini berada di Syria bersama berbagai kumpulan militan termasuk IS. Ini jumlah yang berjaya dikesan kerana mereka berani mengisytiharkan pembabitan melalui media baharu tanpa sedikit pun rasa gentar.

Ada di antaranya bekas penagih dadah, pelajar agama, pendidik dan doktor perubatan. Satu scenario profil yang memberi impak bahawa pengaruh ideologi Negara Khalifah tajaan IS tiada had sosial dalam meraih sokongan.

Ideologi membina sebuah negara berdasarkan Gerakan Panji-Panji Hitam dengan Kalimah Allah dan Muhammad itu, sangat mudah menarik pesona bagi golongan yang mudah diseleweng.

Justeru, ancaman terkini melalui video yang tersebar di media sosial sejak dua hari lalu tidak boleh dipandang enteng.

Individu seperti Mohd. Rafi Udin atau Abu Ain yang kini berada di Raqqa, Syria tidak boleh dilihat sebagai gertakan atau sekadar bercakap besar. Dia bukan seorang militan yang sekadar cuba untuk membangkitkan semangat IS ketika kubu kuat gerakan itu berjaya dijatuhkan di Falujah, Iraq.

Sejak seminggu lalu, Falujah yang menjadi simbol kenegaraan pada IS di Iraq berjaya dirampas Tentera Iraq dengan bantuan strategi dan serangan udara Amerika Syarikat.

Setelah kejatuhan Falujah, kini Tentera Iraq dan AS menumpukan pula frasa serangan terhadap Mosul, bandar yang dianggap ibu negara IS.
Abu Ain barangkali bukan jurucakap terbaik IS bagi Khatibah Nusantara – wilayah yang dirancang IS membabitkan pembentukan satu negara Islam merangkumi Indonesia, Malaysia, Borneo, Selatan Filipina dan Selatan Thailand.

Abu Ain kelahiran Negeri Sembilan yang menyertai IS di Syria sejak 2014, secara berani dan terbuka menyebarkan videonya dengan seruan:

“Bunuh mereka di mana sahaja yang anda jumpa… Jika anda ada kereta, langgarlah mereka… Gunakan senjata dan pisau untuk tikam terus dada mereka!”

Malah, tegar menghasut penyokong dan militan IS tempatan supaya memerangi polis:

“Kepada anda yang ada di Bukit Aman, anda tidak lagi aman. Kami bersedia untuk sembelih anda…. Apabila kami datang, rakan-rakan kami di negara ini juga akan memburu anda habis-habisan!”

Jangan pandang enteng. Kalau anda berkesempatan mengikuti ceramah serta pendedahan ratusan slide dan video yang dikuliahkan Datuk Ayob anda pasti menerima isyarat yang jelas.

Militan IS tempatan dan polis kini sedang berada dalam ‘permainan tikus dan kucing’. Bezanya, buat masa ini polis selalu memenangi permainan ini.

Namun seperti kata Datuk Ayob : SEKALI SAHAJA IS MENANG, PADAHNYA AMAT BESAR!


BANTUAN TUNAI SEHINGGA TIGA BULAN MELALUI BANTUAN KHAS COVID-19

KUALA LUMPUR: Bagi memastikan rakyat mendapat bantuan pada bulan-bulan mendatang sehingga akhir tahun 2021, Perdana Menteri Tan Sri Muhyiddin Yassin hari ini mengumumkan pemberian bantuan tunai melalui inisiatif Bantuan Khas COVID-19 (BKC).

Menurut Muhyiddin, melalui BKC isi rumah kategori miskin tegar bakal menerima bantuan sebanyak RM500 pada bulan Ogos, RM500 pada bulan November, dan RM300 pada bulan Disember.

Individu bujang kategori miskin tegar pula katanya akan menerima bantuan sebanyak RM200 pada bulan Ogos dan RM300 pada bulan November.

“Isi rumah kategori B40 akan menerima bantuan sebanyak RM500 pada bulan Ogos dan RM300 pada bulan Disember. Manakala bujang kategori B40 akan menerima bantuan sebanyak RM200 pada bulan Ogos.

“Isi rumah kategori M40 turut menikmati bantuan sebanyak RM250, manakala bujang kategori M40 akan menerima RM100 pada bulan Ogos nanti,” katanya dalam Perutusan Khas Pakej Perlindungan Rakyat dan Pemulihan Ekonomi (PEMULIH) hari ini.

Menurut beliau secara keseluruhan, pemberian khas BKC ini dijangka memanfaatkan lebih 11 juta isi rumah dan individu warga emas serta bujang dengan peruntukan sebanyak RM4.6 bilion. — AlHijrah Online


ORANG UTAN DI MALAYSIA JALANI SARINGAN COVID-19 BUAT PERTAMA KALI

KOTA KINABALU: Orang utan di Pusat Pemulihan Orang Utan Sepilok Sandakan dan Taman Hidupan Liar Lok Kawi, Putatan di sini menjalani ujian saringan COVID-19.

Pengarah Jabatan Hidupan Liar Sabah (JHLS) Augustine Tuuga berkata, pihaknya mengambil langkah tersebut demi menjamin kesihatan hidupan berkenaan dan pemantauan berterusan tetap dilaksana bagi mengesan sebarang simptom jangkitan.

Setakat ini, hasil ujian saringan yang dilakukan mendapati sejumlah 30 orang utan negatif COVID-19.

“Ujian saringan juga akan diulang dari semasa ke semasa sebagai langkah pencegahan bagi memastikan virus COVID-19 tidak menular dalam kalangan hidupan liar.

“Ini kali pertama orang utan di Malaysia menjalani ujian saringan COVID-19 sejajar keutamaan kita dalam memastikan kesihatan serta kebajikan veterinar hidupan liar pada tahap terbaik,” katanya.

Tambahnya, ujian saringan yang dilaksana pasukan veterinar JHLS dan Unit Penyelamat Hidupan Liar (WRU) diketuai Dr Rosa Sipangkui, Dr Nabila Sarkawi yang dibantu Dr Mischellena Samanthan serta Dr Umamaheswary Kalamanathan.

Sementara itu, menurut Timbalan Pengarah JHLS yang juga Ketua WRU Sabah, Dr Sen Nathan, inisiatif tersebut dijalankan atas kebimbangan hidupan liar tersebut dijangkiti COVID-19 berikutan peningkatan kes jangkitan virus tersebut di Sabah, ketika ini.

Kebimbangan juga disebabkan terdapat penjaga hidupan liar dan kakitangan di kedua-dua fasiliti JHLS disahkan positif COVID-19, katanya.

Dalam pada itu, pertubuhan Orangutan Appeal UK (OUAK) menyokong inisiatif tersebut dengan membantu menyumbang dana bagi pembelian kit ujian antigen COVID-19, ‘pulse oximeter’ serta ubat-ubatan buat orang utan dan kakitangan di Sepilok dan WRU.

Pengerusi OUAK, Datuk Sue Sheward berkata, pihaknya bangga dapat membantu dalam usaha memastikan populasi orang utan tidak diancam jangkitan COVID-19.

“Orang utan berkongsi 96.4 peratus DNA dengan manusia, jadi sangat penting kita melaksanakan ujian saringan terhadap hidupan liar itu dalam usaha untuk melindungi mereka.

“Begitu juga kesihatan dan kebajikan kakitangan adalah sangat penting kerana mereka terus bekerja sepanjang pandemik bagi menjaga hidupan liar sama seperti sebelum ini,” katanya.

Tahun ini, OAUK juga menyokong aktiviti konservasi yang dilaksanakan Unit Konservasi Spesies Terancam yang baru diwujudkan di bawah JHLS berpusat di Lahad Datu, selain WRU dan Sepilok Orangutan Appeal.—AlHijrah Online


PM KE ARAB SAUDI HARI INI

KUALA LUMPUR: Perdana Menteri Tan Sri Muhyiddin Yassin akan berlepas ke Arab Saudi hari ini untuk lawatan kerja selama empat hari sehingga 9 Mac.

Kementerian Luar Negeri (Wisma Putra) dalam kenyataan memaklumkan, lawatan itu merupakan lawatan rasmi pertama Muhyiddin sejak menjadi perdana menteri pada 1 Mac tahun lalu.

Ia juga sebagai memenuhi jemputan Raja Arab Saudi, Raja Salman Abdulaziz Al-Saud.

“Muhyiddin adalah Ketua Kerajaan pertama dijemput oleh Raja Salman susulan Persidangan Al-Ula pada 5 Januari 2021,” kata Wisma Putra dalam satu kenyataan pada Jumaat.

Pelbagai kerjasama dari sudut ekonomi dijangka akan dibincangkan selain usaha-usaha untuk memperkukuh hubungan dua hala sedia ada.

Muhyiddin dalam kenyataan di Facebook rasminya memaklumkan, isu kuota haji dan umrah tidak akan terlepas untuk dibincangkan.

“Lawatan saya ini cukup signifikan kerana antara lain akan membincangkan pelbagai usaha untuk memperkukuh hubungan dua hala dan meneroka kerjasama baharu dalam bidang perdagangan, pelaburan dan hal ehwal Islam yang mampu melonjakkan hubungan baik sedia ada ke tahap yang lebih tinggi.

“Sudah pasti soal kuota haji dan urusan umrah juga tidak ketinggalan akan dibincangkan dalam pertemuan itu kelak,” katanya.

Perdana Menteri turut dijadual akan menunaikan umrah di Makkah, diikuti ziarah Madinah.

Selesai lawatan kerja ke Arab Saudi, Muhyiddin dijadual melakukan lawatan kerja ke Emiriah Arab Bersatu (UAE) dari 9 hingga 11 Mac. — AlHijrah Online


SKIM SUBSIDI HARGA PADI DINAIKKAN DARIPADA RM360 KEPADA RM500 PER TAN METRIK – PM

PARIT BUNTAR: Perdana Menteri hari ini mengumumkan berita baik buat pesawah negara iaitu kenaikan kadar Skim Subsidi Harga Padi (SSHP) daripada RM360 per metrik tan kepada RM500 per metrik tan mulai esok.

Datuk Seri Anwar Ibrahim ketika mengumumkan perkara itu berkata dengan kenaikan itu pesawah akan menerima sekurang-kurangnya RM1,700 per metrik tan yang akan meningkatkan pendapatan pesawah negara ini.

“Ini kenaikan terbesar dalam sejarah. Anwar Ibrahim dulu ketika jadi menteri kewangan pernah naikkan (kadar).

“Hari ini saya naikkan sekali lagi, hari ini umum, esok naik,” kata beliau semasa berucap pada Majlis Sentuhan Agro Madani Negeri Perak di sini hari ini.

Turut hadir Menteri Pertanian dan Keterjaminan Makanan Datuk Seri Mohamad Sabu.

Perdana Menteri berkata peningkatan itu akan melibatkan perbelanjaan RM1 bilion setahun.

Bagi menyelesaikan masalah pemutuan padi, Anwar berkata perbincangan akan dilakukan dengan Kementerian Pertanian dan Keterjaminan Makanan (KPKM) bagi menempatkan pegawai pertanian di kilang padi swasta khusus bagi memantau proses tersebut.

Ini katanya bagi mengelak pengilang bertindak sesuka hati tanpa mengikut standard ditetapkan.

Sementara itu, Anwar yang juga Menteri Kewangan berkata kementerian itu akan mempertimbang untuk menambah peruntukan bagi pelaksanaan inisiatif tanaman padi lima musim dalam dua tahun.

“Belanja untuk buat tali air dan sebagainya yang RM3 bilion itu tidak cukup, kena tambah lagi, untuk petani ini, kita cuba tambah, kita buat yang sebaiknya,” kata beliau.

Sementara itu, pada majlis sama Anwar turut menyampaikan bantuan berjumlah RM21.8 juta yang memanfaatkan 28,295 pesawah dan peladang negeri Perak.

Bantuan tersebut disampaikan beliau kepada Pengerusi Jemaah Pengarah Pertubuhan Peladang Negeri Perak, Datuk Sham Mat Sahat dan wakil-wakil Persatuan Peladang Kawasan (PPK) mengikut daerah. –AlHijrah Online


HARGA RON95, RON97, DIESEL KEKAL

PUTRAJAYA: Harga runcit petrol RON97, RON95 dan diesel kekal tidak berubah bagi tempoh 27 Julai hingga 2 Ogos.

Kementerian Kewangan (MoF) dalam kenyataan hari ini memaklumkan harga RON97 pada RM3.37 seliter; RON95 RM2.05 seliter; dan diesel RM2.15 seliter.

“Penetapan harga runcit produk petroleum secara mingguan menggunakan formula Automatic Pricing Mechanism.

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah melebihi paras harga siling yang telah ditetapkan,” katanya hari ini.

Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara, katanya.—AlHijrah Online


LEBIH 500 TERKORBAN GEMPA BUMI KUAT DI TURKIYE

TURKIYE: Lebih 500 orang terkorban selepas gempa bumi kuat 7.8 magnitud menggegarkan selatan Turkiye terutama di Gaziantep pada awal pagi Isnin.

Sekurang-kurangnya 284 orang maut dan lebih 2,300 lagi cedera di Turkiye.

Gegaran turut dirasai utara Syria dan setakat ini sekurang-kurangnya 237 orang terkorban dan 639 lagi cedera, lapor agensi berita kerajaan Syria SANA.

Paling teruk terjejas membabitkan wilayah Hama, Aleppo dan Latakia.

Jumlah kematian di seluruh Turkiye dan Syria kini mencecah 521 orang.

Lebih 1,700 bangunan rosak di 10 bandar Turkiye. – AlHijrah Online


SARAWAK TUKAR ‘KETUA MENTERI’ KEPADA ‘PREMIER’

KUCHING: Dewan Undangan Negeri Sarawak hari ini meluluskan rang undang-undang (RUU) untuk meminda Perlembagaan Negeri bagi menukar gelaran jawatan Ketua Menteri kepada Premier.

RUU tersebut diluluskan dengan majoriti lebih dua pertiga apabila 67 ahli dewan menyokongnya dengan enam menentang, sebelum dibentangkan Menteri Pelancongan, Industri Kreatif dan Seni Persembahan Negeri Datuk Seri Abdul Karim Rahman Hamzah.

Abdul Karim berkata pindaan tersebut seiring dengan pindaan Perlembagaan Persekutuan yang berkuat kuasa minggu lepas.

Dalam penjelasan beliau, penggunaan ‘Premier’ bagi menggantikan ‘Ketua Menteri’ sama seperti yang diamalkan oleh negara-negara Komanwel lain.

“Ketua Persekutuan digelar sebagai Perdana Menteri dan Ketua Wilayah membentuk Persekutuan digelar Premier manakala subwilayah atau negeri lain diketuai Ketua Menteri,” katanya.

Rang undang-undang itu juga melibatkan pindaan istilah ‘Menteri Muda’ dalam Perlembagaan Sarawak kepada ‘Timbalan Menteri’, dengan pindaan gelaran jawatan itu perlu memandangkan tanggungjawab yang mereka pegang dan laksanakan.

“Nama jawatan ‘Menteri Muda’ ditukar kepada ‘Timbalan Menteri’ untuk lebih mencerminkan fungsi dan tanggungjawab mereka,” katanya.–AlHijrah Online


APA REAKSI TURKI SELEPAS 40 MATI DI AFRIN, SYRIA?

Oleh Razali Awang

Keganasan terkini di Afrin, Syria, kelmarin yang mengorbankan lebih 40 nyawa benar-benar menguji sejauh manakah keberkesanan operasi pihak berkuasa Turki dan sekutunya, termasuk Tentera Pembebasan Syria (FSA) dalam memulih dan memelihara keamanan di bandar bersempadan dengan wilayahnya.

Keganasan yang menyasarkan orang awam sama sekali tidak dapat diterima, apatah lagi dilakukan ketika umat Islam di seluruh dunia menyambut minggu pertama Ramadan.

Bom yang sengaja dipasang pada lori tangki minyak untuk memberi impak letupan yang kuat hanya mempunyai satu tujuan iaitu membunuh seramai mungkin!

Apa yang menjadi persoalan, apa salah mangsa (orang awam) sehingga pengganas ini sanggup menghalalkan pembunuhan beramai-ramai?

Pengalaman ketika melaksanakan tugas Misi Khas Kemanusiaan Syria Care Mac lalu di bandar Afrin memberikan penulis gambaran jelas bahawa ia tidak lagi selamat didiami berbanding kawasan Atma dan Sarmada, mahupun di wilayah Idlib.

Di Idlib, sebagai orang asing yang wajah Asianya, penerimaan lebih terbuka, persekitarannya juga jauh lebih selamat kecuali ancaman serangan udara tentera rejim Bashar al-Assad dan Rusia.

Di Afrin jelas jauh berbeza. Suasana sentiasa tegang yang penuh dengan prasangka terhadap sebarang gerak geri.

Perisik dan pemberi maklumat di mana-mana!

Penulis mengalami pengalaman ditahan dan disoalsiasat dua kali dalam tempoh tidak sampai tiga jam kerana dituduh melakukan perbuatan mencurigakan.

Paling tidak dapat dilupakan, dibawa menaiki kenderaan polis tentera di Jindares kerana mengambil gambar falafel dalam kuali. Itulah realiti kehidupan di Afrin, kawasan yang tidak selamat dek pelbagai ancaman.

Paling besar, ancaman pengganas Kurdish!

Sebaik letupan berlaku, tanpa menunggu lama dengan bukti kukuh, Kementerian Pertahanan Turki dalam kenyataannya mendakwa serangan bom itu didalangi kumpulan pengganas Kurdish, Parti Pekerja Kurdish (PKK) dan cabangnya, YPG, seteru lama yang lebih 35 tahun lalu membunuh puluhan ribu rakyat Turki.

Peluang pengganas itu memperkukuh gerakan bersenjata terbuka sebaik saja konflik di Syria bermula sembilan tahun lalu. Atas semangat nasionalisme Kurdish, ia mempengaruhi rakyat Syria yang sebangsa dengan mereka untuk membentuk tentera bagi menuntut wilayah sendiri.

Dari situ lahirnya Syrian Democratic Forces (SDF), kumpulan bersenjata yang “dihalalkan” oleh pentadbiran Amerika Syarikat kerana terhutang budi menjadi barisan hadapan Rumah Putih memerangi IS/ Daesh di Syria dan Iraq.

Keganasan Selasa lalu menampakkan dengan lebih jelas realiti sebenar orientasi keganasan yang selama ini menjadi teras perjuangannya untuk menuntut kuasa autonomi.

Serangan berkenaan adalah tindakan berskala besar pertama kali selepas dua operasi besar-besaran yang dilakukan Turki sejak awal 2018.

Selepas setahun lebih Operation Olive Branch, Presiden Recep Tayyib Erdogan melancarkan satu satu lagi kempen iaitu Operation Peace Spring pada hujung tahun lalu dengan alasan ingin mewujudkan zon selamat selebar 32 kilometer hingga ke utara Syria bagi memastikan pengganas Kurdish berada jauh dari kawasan sempadannya.

Kini dengan perkembangan terkini yang berlaku di Afrin, ia meningkatkan lagi pertembungan sedia ada penduduk Kurdish-Arab di wilayah itu dan menenggelamkan isu pokok, nasib pelarian Syria.

Dalam kekalutan memerangi wabak Covid-19, apa reaksi Ankara dan komuniti antarabangsa untuk menghentikan pertumpahan darah sebegini dari berulang?

Tragedi yang berlaku hakikatnya satu lagi babak malang mangsa konflik di negara Arab itu kerana selepas sembilan tahun konflik perang saudara, ia hanya memburukkan keadaan dan menjauhkan usaha perpaduan untuk memulakan proses damai di Syria. — AlHijrah Online

Penulis adalah Perunding Media Syria Care yang juga bekas penerbit berita TV AlHijrah.

Artikel disunting Syed Azwan Syed Ali.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


GEMPA BUMI: MALAYSIA RAKAM UCAPAN TAKZIAH DAN SIMPATI KEPADA TURKIYE

PUTRAJAYA: Malaysia merakamkan ucapan takziah dan simpati kepada mangsa dan keluarga mereka serta kerajaan dan rakyat Turkiye susulan gempa bumi berukuran 7.8 pada skala Richter melanda negara itu pada Isnin.

Menteri Luar Datuk Seri Dr Zambry Abdul Kadir dalam satu kenyataan berkata, beliau menyampaikan ucapan itu kepada rakan sejawatnya dari Turkiye Mevlut Cavusoglu menerusi panggilan telefon hari ini.

“Semasa perbualan di telefon, saya berjaya mendapatkan maklumat dan perkembangan terkini berhubung tragedi itu,” katanya.

Bagi menzahirkan solidariti dan simpati kepada rakyat Turkiye, Zambry berkata Pasukan Mencari dan Menyelamat Khas Malaysia (SMART) akan berlepas ke Istanbul pada 11.50 malam ini untuk membantu pihak berkuasa tempatan melaksanakan usaha mencari dan menyelamat (SAR) di kawasan terjejas.

Zambry berkata kementerian itu, melalui Kedutaan Besar Malaysia di Ankara dan Konsulat Jeneral di Istanbul akan terus memantau perkembangan situasi terkini dengan teliti.

“Pada ketika ini, saya mengesahkan bahawa tiada rakyat Malaysia terlibat dalam kejadian gempa bumi itu,” katanya.

Memandangkan gempa susulan dijangka berlaku, Zambry turut menasihatkan rakyat Malaysia di Turkiye untuk terus berwaspada dan mengikuti perkembangan terkini serta arahan yang dikeluarkan oleh pihak berkuasa tempatan.

Menurut laporan media, gempa bumi yang melanda selatan Turkiye berhampiran bandar Gaziantep telah meragut 912 nyawa di Turkiye, manakala 476 lagi kematian direkodkan di Syria. — AlHijrah Online


JANGKITAN VARIAN DELTA BERBEZA DENGAN WUHAN

KUALA LUMPUR: Kementerian Kesihatan Malaysia (KKM) memerlukan masa untuk melandaikan keluk kes jangkitan COVID-19 negara berikutan penularan varian Delta yang lebih dominan dengan kadar kebolehjangkitan lebih pantas.

Timbalan Ketua Pengarah Kesihatan (Penyelidikan dan Sokongan Teknikal), Datuk Dr Hishamshah Mohd Ibrahim berkata kadar kebolehjangkitan membabitkan varian Delta adalah berbeza dengan varian dari Wuhan, China.

Jelasnya hasil penjujukan genom yang dijalankan Institut Kesihatan Nasional (NIH) dan Institut Penyelidikan Perubatan (IMR) serta agensi lain, pihaknya mendapati jangkitan di Lembah Klang ketika ini membabitkan varian Delta.

Sebelum ini katanya varian yang utama atau strain yang dominan adalah dari Sivagangga dan dapat dikawal.

“Tetapi dengan peralihan varian mutasi baharu ini, kadar kebolehjangkitan antara varian itu berbeza.

“Varian Delta mempunyai kadar kebolehjangkitan yang mengambil masa untuk landai. Jika strain Wuhan yang awal dahulu, kadar kebolehjangkitan kira-kira 2 ke 3 atau 2.5.

“Tetapi apabila kita kata varian Delta, kebolehjangkitan dianggarkan antara 5 ke 8,” katanya dalam sidang media khas Kementerian Kesihatan Malaysia (KKM) di Putrajaya, hari ini.

Pada masa sama, beliau berkata KKM menganggarkan kes jangkitan akan memuncak pada akhir bulan ini.

Keluk jangkitan dijangka melandai menjelang 31 Oktober jika vaksinasi dos lengkap mencecah 80 peratus.

Tambahnya, penurunan kes mungkin ambil masa sedikit tetapi apa yang dimahukan adalah penurunan dari segi kemasukan pesakit dalam wad unit rawatan rapi (ICU) dan mereka yang meninggal dunia. – AlHijrah Online


Dari gengster ke pintu rahmah-Nya

PERNAH terlibat dengan gengsterism dan dipenjarakan sebanyak tiga kali
tidak memberi iktibar kepadanya, apatah lagi berfikir untuk mengubah diri ke
arah yang lebih baik. Namun pertemuannya dengan individu yang dikenali sebagai Adam
membuka jalan kepadanya untuk berubah.

Hidayah itu diberikan kepada sesiapa yang Dia mahu. Dari seorang bekas
ahli kongsi gelap, Abdul Rahman Abdullah, atau nama asalnya Chee Yin Wei tidak
menyangka pertemuannya menjadi titik permulaan untuk dia memeluk Islam, sesuatu
keputusan yang tidak pernah terdetik di hatinya pun selama ini.

Menelusuri sejarah perkenalan Abdul Rahman, 38 tahun, dengan Adam,
pertemuan singkat yang tidak dijangka itu ditakdirkan berlaku di Masjid Alor
Setar sekitar Julai tahun lepas.

Adam diutuskan kepadanya ketika dirinya berdepan dengan pelbagai
masalah dan hidup terpuruk dalam keadaan terumbang ambing.

Dalam keadaan sedemikian rupa, dia tidak menyedari kakinya sudah pun melangkah
masuk ke sebuah masjid, kemudiannya bertemu Adam dan menceritakan masalahnya.
Ketika itu pula, azan Asar berkumandang dan Adam mencadangkan agar dia
melakukan solat.

Walaupun sedar dirinya belum Islam, Adam tanpa ragu-ragu mengajarnya
mengambil wuduk dan menunaikan solat dengan cara mengikut pergerakan jemaah
lain.

Rasa ketenangan memenuhi jiwanya, dan tatkala sujud sebak pun menerpa.
Dia terus terfikir masalah yang dihadapi dan dosa-dosanya sebelum ini,
membuatkannya terus memasang niat untuk memeluk Islam selepas itu.

Selepas memeluk Islam pada Ogos tahun lepas, masalah beban hutang dan masalah
rumah tangga yang menekan serta masalah pertikaian dengan rakan kongsi gelap
hilang serta merta, seperti satu keajaiban berlaku terhadap dirinya.

Namun selepas itu, dia tidak lagi di”pertemukan” dengan sahabatnya Adam.
Apapun dia tetap bersyukur dengan pertemuan sebentar cuma itu dan yakin Adam dihantar
Allah sebagai asbab untuk dia dikurniakan hidayah yang tidak ternilai itu.

Abdul Rahman yang berasal dari Tongkang Yard di Alor Setar pernah bekerja
sebagai tukang masak di Singapura berkata, pada mulanya dia mendapat bantahan
daripada ibunya selepas mengetahui dia memeluk Islam.

Namun selepas memberi penjelasan dan memahaminya, kini ibunya pula yang
menghantarnya ke masjid apabila tiba masuk waktu solat. Tuhan melimpahkan
rahmat kepadanya dengan mempermudah hijrahnya.


KADAR BAYARAN HAJI BAGI GOLONGAN B40 KEKAL RM10,980

KUALA LUMPUR: Lembaga Tabung Haji (TH) meneruskan bantuan kewangan haji bersasar walaupun kos bagi menunaikan ibadah itu meningkat kepada RM30,850 seorang tahun ini berbanding RM28,632 pada tahun lalu.

Pengarah Urusan Kumpulan dan Ketua Pegawai Eksekutif TH, Datuk Seri Amrin Awaluddin, berkata sebanyak RM400 juta diperuntukkan bagi membiayai Bantuan Kewangan Haji (HAFIS) bersasar untuk jemaah  haji bagi kumpulan berpendapatan rendah (B40) dan sederhana (M40) yang pertama kali menunaikan rukun Islam kelima itu.

Beliau berkata kumpulan B40 akan menerima bantuan HAFIS sejumlah RM19,870 seorang atau 64 peratus daripada kos haji, manakala kumpulan M40 akan menerima bantuan sejumlah RM14,870 seorang atau 48 peratus daripada kos haji.

“Pada musim haji tahun ini, kadar bayaran haji untuk jemaah haji Muassasah bagi kumpulan B40 yang pertama kali menunaikan haji ditetapkan pada RM11,980 seorang. Ia meningkat sebanyak RM 1,000 berbanding tahun lepas.

“Walaupun ada peningkatan kos, namun kerajaan akan menanggung RM1,000 dan bakal haji kumpulan B40 hanya perlu membayar RM10,980 seorang, sama dengan kadar tahun lalu,” katanya pada sidang media, di sini, hari ini.

Turut hadir Pengarah Eksekutif Haji TH, Datuk Seri Syed Saleh Syed Abd. Rahman dan Pengurus Besar Pengurusan Haji TH, Nurrin Anuwar Shamsuddin.

Amrin berkata bagi seorang jemaah haji Muassasah yang pertama kali menunaikan haji dalam kumpulan M40, bayaran haji meningkat sebanyak RM3,000 kepada RM15,980 seorang, sementara bagi kumpulan berpendapatan tinggi (T20) mereka perlu menanggung kos haji sepenuhnya sebanyak RM30,850 seorang.

Dalam pada itu, beliau turut memaklumkan TH akan mengeluarkan Surat Tawaran Haji kepada 31,600 jemaaah haji bagi tahun 2023 bermula Rabu ini.

“Bakal jemaah perlu lulus pemeriksaan kesihatan sebelum menjawab surat tawaran tersebut dalam tempoh tujuh hari bekerja melalui aplikasi THiJARI atau untuk kes-kes tertentu boleh mengunjungi mana-mana cawangan TH yang berdekatan.

“Bagi pemilihan jemaah haji, TH akan mengutamakan bakal haji giliran tunai haji pada tahun 2020, dikuti dengan mereka yang giliran tunai haji pada tahun 2021 dan seterusnya tahun 2022 dan 2023,” katanya.

Katanya, bagi rayuan haji di luar giliran, jemaah perlu membayar kos penuh iaitu RM30,850 seorang, melainkan bagi individu yang membuat rayuan mahram atau bagi pembantu kepada jemaah yang berusia.

Katanya, setakat ini 3.8 juta pendeposit TH telah mendaftar dan menunggu giliran untuk menuaikan rukun Islam kelima berkenaan. –AlHijrah Online


KEMATIAN IBU DALAM PANTANG KES MATI MENGEJUT

KOTA BHARU: Polis mengklasifikasikan kes kematian seorang ibu yang sedang berpantang di Kampung Beris Panchor, Bachok, semalam, sebagai mati mengejut.

Ketua Polis Daerah Bachok, Superintendan Mohamad Ismail Jamaluddin berkata siasatan polis di tempat kejadian mendapati tiada sebarang unsur jenayah yang dikesan.

“Hasil bedah siasat Jabatan Forensik di Hospital Raja Perempuan Zainab II mendapati punca kematian adalah disebabkan pendarahan yang teruk di bahagian leher,” katanya dalam kenyataan hari ini.

Dalam kejadian kira-kira 5 petang semalam, seorang wanita berusia 35 tahun ditemukan berlumuran darah dengan sebilah pisau masih tertusuk di lehernya.

Kejadian berkenaan disedari adik mangsa, Wan Muhamad Nasir Wan Mahadi yang kemudian menghantar mangsa ke Klinik Beris Panchor sebelum doktor mengesahkan mangsa meninggal dunia. — AlHijrah Onlinw


4 RUMAH HANGUS, LELAKI REDAH API SELAMATKAN KELUARGA

MELAKA: Seorang lelaki nekad meredah api untuk menyelamatkan ibu dan kakaknya selepas kediaman keluarganya terbakar dalam kejadian di sebuah penempatan tanah wakaf berhadapan Pangsapuri Bukit Piatu di sini malam tadi.

Dalam kejadian kira-kira 10.30 malam itu Cheah Wei Liang, 43, yang bekerja sebagai juruteknik melecur di dada dan lengan kirinya dalam kebakaran melibatkan empat rumah separa kayu yang berusia lebih 50 tahun.

“Ketika kejadian, saya berada di rumah sendiri yang tidak jauh dari rumah ibu saya dan jiran memaklumkan ada rumah di sebelah rumah keluarga saya itu terbakar.

“Saya cuba memadamkan kebakaran selepas mereka berdua berjaya keluar menyelamatkan diri namun api merebak dan marak dengan cepat hingga memusnahkan rumah ini,” katanya ketika ditemui pemberita di sini lewat malam tadi.

Katanya yang kini tinggal sehelai sepinggang, sebelum berlakunya kebakaran yang turut menjejaskan tiga lagi rumah, bekalan elektrik di kawasan tersebut mengalami gangguan sekitar 8 malam.

Namun selepas bekalan elektrik pulih kira-kira hampir sejam kemudian, kebakaran tersebut berlaku.

Sementara itu Pegawai Zon 1 Jabatan Bomba dan Penyelamat Malaysia (JBPM) Melaka, Zulkhairani Ramli berkata pihaknya menerima panggilan kecemasan kebakaran sebuah rumah di kawasan tersebut pada 10.34 malam.

Katanya tiga jentera dan sebuah jentera perkhidmatan perubatan kecemasan (EMRS) dari Balai Bomba dan Penyelamat (BBP) Ayer Keroh dan BBP Melaka Tengah dengan kekuatan 34 anggota dan pegawai dikerahkan ke lokasi.

“Sebaik tiba, didapati api dari rumah pertama itu sudah merebak ke rumah kedua, tiga dan empat.

“Bagaimanapun kami berjaya mengawal kebakaran daripada merebak ke rumah lain dan semua enam penghuni rumah berusia antara 30-an dan 60-an terselamat sebelum api berjaya dikawal 11 minit kemudian. Tiada sebarang kecederaan serius dilaporkan,” katanya ketika ditemui di lokasi.

Tambah beliau pihaknya berdepan sedikit cabaran untuk memadam kebakaran kerana jarak rumah berkembar yang rapat antara satu sama lain, sekali gus memudahkan api merebak dengan cepat.

“Struktur binaan kayu menyebabkan api merebak dengan cepat di bahagian atas rumah namun kepantasan bomba berjaya mengelakkan ia merebak ke rumah lain,” katanya sambil menambah punca kejadian dan jumlah kerugian masih dalam siasatan. –AlHijrah Online


10 BUAH SEKOLAH DIARAH TUTUP TIGA HARI

NIBONG TEBAL: Sejumlah 10 buah sekolah yang terletak berhampiran  Tapak Pelupusan Sampah Pulau Burung diarah tutup selama tiga hari mulai esok hingga Jumaat ini.

Arahan itu susulan kebakaran di tapak pelupusan sampah berkenaan yang membabitkan Sekolah Jenis Kebangsaan Tamil (SJKT) Ladang Byram, Sekolah Jenis Kebangsaan Cina (SJKC) Pai Teik, Sekolah Menengah Kebangsaan (SMK) Seri Nibong, SJKT Nibong Tebal, Sekolah Kebangsaan (SK) Seri Sentosa, SK Keledang Jaya, SJKT Ladang Changkat, SMK Methodist, SK Methodist dan SK Nibong Tebal.

Notis penutupan dikeluarkan Pejabat Pendidikan Daerah (PPD) Seberang Perai Selatan itu selepas mesyuarat bencana daerah pada Isnin.

Keputusan dibuat selepas Indeks Udara di kawasan sekolah yang terletak dalam lingkungan radius 10 kilometer (km) dari tapak pelupusan sampah itu berada pada tahap kepekatan udara yang memberi kesan kepada kesihatan dan mengancam nyawa penduduk.

Oleh itu, pihak sekolah diminta memaklumkan penutupan operasi sekolah kepada pengusaha kantin, pengusaha bas dan pihak-pihak lain yang berkaitan untuk tindakan persediaan awal.

Dalam pada itu, pihak PPD juga akan memaklumkan selewat-lewatnya pada Sabtu ini tentang status pengoperasian semula sekolah berdasarkan keputusan dan nasihat dari Jawatankuasa Bencana Daerah.

Sepanjang tempoh penutupan sekolah, murid akan melaksanakan Sesi Pengajaran dan Pembelajaran di Rumah (PdPR).

Rabu minggu lepas , 6.5 hektar kawasan tapak pelupusan sampah yang berkeluasan 16.2 hektar itu terbakar dan masih belum dapat dipadamkan sepenuhnya hingga hari ini

Jabatan Alam Sekitar (JAS) yang memantau kualiti udara mengesan kandungan gas yang boleh memberi risiko kesihatan. – AlHijrah Online


RIHANNA DIKECAM, POTONGAN HADIS PADA SEBAHAGIAN LAGU PERTUNJUKAN PAKAIAN DALAM

Penyanyi antarabangsa, Rihanna dikecam oleh komuniti Islam seluruh dunia, kerana meletakkan potongan hadis dalam sebahagian lagunya untuk pertunjukan pakaian dalam.

Menurut laporan media antarabangsa, lagu “Doom” yang dicipta oleh Coucou Chloe telah dikeluarkan lebih dua tahun yang lalu dan dia mengaku menyusun semula audio yang merangkumkan hadis tanda-tanda hari pembalasan dan juga akhir zaman.

Tindakan Rihanna telah dihentam keras oleh netizen yang beranggapan penyanyi itu mempersendakan agama Islam, lebih-lebih ayat suci digunakan untuk pertunjukan kurang sopan.

Susulan kritikan yang diterima, Rihanna memuat naik permohonan maaf di Instagram miliknya dan berterima kasih kepada mereka yang menyedarkan beliau tentang perkara tersebut.

“Saya ingin berterima kasih kepada komuniti Islam yang membangkitkan isu ini.

“Kami sedar bahawa kami telah melukakan hati ramai saudara Islam.

“Saya tiada niat untuk tidak menghormati tuhan atau mana-mana agama dan penggunaan lagu tersebut dalam projek kami (diakui) satu tindakan yang tidak bertanggungjawab,” katanya.

Rihanna juga menegaskan beliau akan memastikan perkara sedemikian tidak akan berulang lagi.—AlHijrah Online


POLIS SIASAT SIJIL DIGITAL VAKSIN PALSU DIJUAL RM15

ALOR SETAR: Polis membuka kertas siasatan berhubung penularan penjualan sijil digital vaksin palsu berharga RM15 di media sosial, semalam.

Ketua Polis Kedah, Datuk Kamarul Zaman Mamat berkata, siasatan dilakukan di bawah Seksyen 22(d) Akta Pencegahan dan Pengawalan Penyakit Berjangkit 1988 (Akta 342).

“Siasatan juga dilakukan mengikut Seksyen 233 Akta Komunikasi dan Multimedia 1998 yang memperuntukkan hukuman denda tidak lebih RM100,000 atau penjara sehingga tujuh tahun atau kedua-duanya,” katanya seperti dilapor Utusan.

Media sebelum ini melaporkan terdapat pihak yang tidak bertanggungjawab menjual sijil digital pengesahan individu telah lengkap disuntik vaksin COVID-19 di media sosial.

Sijil palsu itu disertakan maklumat penerima sijil termasuk gambar dan dijual pada harga RM15.

Kamarul memaklumkan setakat ini tiada laporan polis yang diterima berkaitan pemilikan atau penjualan sijil vaksin digital palsu.

“Kita ingin menasihatkan orang ramai supaya berhati-hati serta tidak mudah terpengaruh untuk memiliki sijil tersebut,” ujarnya.

Beliau menyeru kepada mereka yang mempunyai maklumat mengenai kes itu untuk menyalurkan sebarang maklumat di talian 04-7741275 atau MERS 999 atau Pegawai Penyiasat Kanan, Asisten Superintenden Noorulazanni Muhammad Noor di talian 011-10318409.–AlHijrah Online


UMMAH bantah penghapusan hukuman mati

KUALA LUMPUR, 12 Februari –
Gerakan Pembela Ummah (Ummah) sedia menganjurkan himpunan bantahan secara
besar-besaran bagi mendesak kerajaan untuk tidak meneruskan rancangan
pemansuhan hukuman mati di negara ini sekiranya bantahan dibuat melalui
memorandum tidak dilayan.

Pengerusinya, Aminuddin Yahya,
berkata, Ummah tetap dengan pendirian menentang cadangan berkenaan atas
sebab-sebab kritikal demi membela hak 33 juta rakyat di negara ini berbanding
hak penjenayah.

Menurutnya, sidang meja bulat yang disertai 80 NGO termasuk tokoh-tokoh pelbagai bidang termasuk mantan Ketua Polis Negara, Tan Sri Musa Hassan, pelbagai peringkat aktivis, pengamal perundangan serta syariah, dan ahli-ahli akademik juga sepakat menentang cadangan yang disifatkan akan memberi impak negatif terhadap keselamatan dan ekonomi negara.

“Kerajaan perlu menangguhkan rang
undang-undang bagi menghapuskan hukuman mati. Hukuman mati perlu dikekalkan dan
berikan kebebasan kepada hakim untuk menentukan hukuman yang wajar berdasarkan
kepada fakta kes secara keseluruhan termasuk menjatuhkan hukuman mati bagi
kes-kes serius.

“Satu memorandum akan dihantar kepada ahli-ahli Parlimen dan juga Majlis Raja-Raja dalam masa terdekat.”

“Sekiranya kerajaan mengabaikan bantahan ini, kita akan buat himpunan lebih besar dari (himpunan) ICERD,” katanya kepada pemberita selepas Sidang Meja Bulat Ummah, di sini, hari ini.

Aminuddin menjelaskan, dalam isu
pemansuhan hukuman mati, kerajaan harus fikirkan dan beri keutamaan terhadap
kepentingan awam.

“Kadar jenayah akan meningkat
jika hukuman mati dihapuskan dan ia telah terbukti di negara-negara yang telah
memansuhkan hukuman tersebut apabila jenayah meningkat sehingga 125 peratus.”

“Ia juga akan menyebabkan pembaziran terhadap wang pembayar cukai apabila perlu menanggung kos sara hidup bantuan dalam penjara yang dianggarkan lebih RM5 kita untuk tempoh 30 tahun sedangkan ia boleh digunakan untuk tujuan lain yang lebih memberi manfaat dalam bidang pendidikan dan kesihatan misalnya,” katanya.

Sinar Harian melaporkan persidangan
meja bulat berlangsung lebih 2 jam itu bagi membincangkan kesan keputusan
pemansuhan hukuman mati secara umumnya dan kaitan dengan kes pembunuhan
Allahyarham Muhamad Adib secara khususnya.

Aminuddin berkata, dalam kes
Muhamad Adib, Ummah meragui ketelusan Peguam Negara (AG) dalam menangguhkan
pendakwaan terhadap pembunuh Adib dan sebaliknya melengahkan dengan menjalankan
prosiding inkues.

“Kita tidak bersetuju dengan tindakan adakan inkues tetapi kita hormat keputusan AG dan akan menunggu hasil laporan daripada inkues tersebut,” ulas beliau.

Dalam masa sama, ujarnya, Ummah
juga sedang berbincang sama ada wajar untuk keluarga Allahyarham Adib untuk
menuntut laporan forensik.

“Hanya keluarga yang berhak untuk
membuat tuntutan. Ini kerana berdasarkan apa yang dimaklumkan 95 peratus dari
siasatan atau sebab kematian adalah berdasarkan laporan forensik.”

Tambah beliau, “Rakyat mahu tahu perkara sebenar yang berlaku berdasarkan laporan ini kerana kita mahu ia bukan berdasarkan sentimen tetapi berdasarkan fakta.”


GEMPA BUMI KUAT: AMARAN TSUNAMI DIKELUARKAN DI JEPUN

FUKUSHIMA: Gempa bumi berskala 7.3 magnitud menggegar wilayah Miyagi dan Fukushima, timur laut Jepun sekitar 11.40 malam Rabu, waktu tempatan.

Gegaran kuat menyebabkan amaran ancaman tsunami setinggi satu meter dikeluarkan, terutama di kawasan pantai di wilayah-wilayah berkenaan.

Gempa bumi berkenaan juga menyebabkan gangguan bekalan elektrik di kedua-dua wilayah tersebut.

Tokyo Electric Power melaporkan kira-kira dua juta kediaman terputus bekalan elektrik susulan gegaran itu.

Bandar Miyagi dan Fukushima antara yang terjejas teruk akibat tsunami yang membadai negara matahari terbit itu selepas gempa bumi bermagnitud 9.0 richter melanda Jepun, sebelas tahun lalu. – Alhijrah Online


BEKAS PENGARAH BOMBA SELANGOR MENINGGAL DUNIA

SHAH ALAM: Bekas Pengarah Jabatan Bomba dan Penyelamat Malaysia (JBPM) Selangor Morni Mamat meninggal dunia di Hospital Serdang, hari ini.

Pengarah Jabatan Bomba dan Penyelamat Malaysia (JBPM) Selangor Wan Md Razali Wan Ismail berkata, Morni, 56, menghembuskan nafas terakhir di Unit Rawatan Koronari (CCU) di hospital tersebut kira-kira jam 6.45 pagi.

“Dukacita dimaklumkan bahawa Morni telah menghembuskan nafas terakhirnya di Hospital Serdang pagi ini,” katanya menerusi kenyataan pada Isnin.

Allahyarham bertugas di Bahagian Operasi Kebombaan dan Penyelamat, Ibu Pejabat JBPM telah dimasukkan ke Hospital Serdang pada 19 Ogos lalu akibat serangan jantung.

Sementara itu, JBPM dalam kenyataan di Facebook memaklumkan masa dan tempat jenazah Allahyarham dikebumikan akan dimaklumkan kemudian.

“Bersama-sama kita mendoakan semoga urusan pengebumian Allahyarham akan dipermudahkan dan ditempatkan bersama-sama kalangan orang yang beriman serta rohnya dicucuri rahmat,” katanya.–AlHijrah Online


MENTERI EKONOMI POSITIF COVID-19

PUTRAJAYA: Menteri di Jabatan Perdana Menteri (Ekonomi), Datuk Seri Mustapa Mohamed disahkan positif COVID-19 selepas mendapat keputusan ujian saringan malam tadi.

Menurut kenyataan yang dikeluarkan pejabatnya, beliau menjalani ujian saringan sejurus tiba di Kota Bharu dari Kuala Lumpur pada pagi semalam.

“Beliau telah dimasukkan ke wad Hospital Raja Perempuan Zainab II (HRPZ II), Kota Bharu, Kelantan pada pukul 10.30 malam tadi untuk pemantauan dan keadaannya kini stabil,” dalam kenyataan tersebut.

Terdahulu, Mustapa telah menjalani ujian saringan COVID-19 dan mendapati keputusannya negatif pada 1 Januari 2021.—AlHijrah Online


BAKAL JEMAAH HAJI DINASIHATKAN AMAL KAWALAN KENDIRI, ELAK DIJANGKITI COVID-19

JOHOR BAHRU: Jemaah haji yang bakal berlepas ke tanah suci dinasihatkan agar sentiasa mengamalkan kawalan kendiri bagi mengelakkan daripada dijangkiti COVID-19.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata hal ini berikutan terdapat tiga jemaah haji daripada kumpulan pertama disahkan positif COVID-19, yang dipercayai berpunca daripada majlis kenduri.

Beliau berkata susulan itu jemaah haji diingatkan supaya sentiasa berjaga-jaga bagi mengelakkan daripada mereka terlepas penerbangan seperti yang dijadualkan.

“Saya dimaklumkan (tiga) jemaah ini dijangkiti ketika buat kenduri, mungkin waktu itu datang tetamu yang tidak sihat, bawa virus dan menyebabkan berlaku wabak.

“Kalau hendak buat kenduri tidak mengapa, tetapi kalau boleh kena ikut prosedur operasi standard (SOP) dan sebagainya, kita bimbang nanti takut terjejas pula jadual penerbangan mereka,” katanya pada sidang media selepas Majlis Penutup Mahrajan Memanah Kejohanan Sukan Sekolah Menengah Agama (MESMA) peringkat Kebangsaan di Arena Emas di sini hari ini.

Beliau berkata demikian ketika diminta mengulas mengenai jemaah haji kumpulan pertama yang disahkan positif COVID-19.

Bagaimanapun, Idris berkata jemaah haji yang positif COVID-19 masih berpeluang untuk mengerjakan haji musim ini berikutan penerbangan terakhir adalah pada Julai depan.

“Jika positif, mereka ada masa lagi (untuk mengerjakan ibadah haji) kerana penerbangan akhir kita (mungkin) sama ada awal 2 atau 3 Julai nanti. Selepas mereka habis kuarantin, sekiranya mereka sihat Insya-Allah boleh terbang (ikut kumpulan lain),” katanya.

Semalam, Pengarah Eksekutif Haji Lembaga Tabung Haji Datuk Seri Syed Saleh Syed Abdul Rahman dilaporkan berkata tiga daripada 298 jemaah haji kumpulan pertama ke Tanah Suci bagi musim 1443H/2022, disahkan positif COVID-19. – AlHijrah Online


ANAK TIKAM IBU SEMASA SOLAT SUNAT TARAWIH

KEPALA BATAS: Seorang lelaki ditahan selepas melakukan cubaan menikam ibunya semasa menunaikan solat sunat tarawih dengan menggunakan pisau, di Taman Orkid Permai, malam tadi.

Menurut Ketua Polis Daerah Seberang Perai Utara, Asisten Komisioner Noorzainy Mohd Noor, polis mendapat panggilan dari seorang lelaki yang memberitahu ibunya ditikam abang kandungnya.

Suspek berusia 29 tahun telah ditahan semasa di lokasi kejadian selepas sekumpulan anggota polis dihantar ke sana

“Suspek masih bujang dan tidak bekerja. Ujian saringan air kencing suspek positif dadah namun dia tiada rekod jenayah lampau.

“Kita merampas dua bilah pisau daripada suspek iaitu 31 dan 27 sentimeter panjang berhulu plastik warna hitam,” katanya.

Bagaimanapun, mangsa berusia 56 tahun mengalami kecederaan di tangan kirinya akibat mengelak daripada ditikam suspek.

“Dia stabil ketika dibawa ke Hospital Kepala Batas dan telah menerima 10 jahitan pada kecederaannya itu. Difahamkan ketika kejadian, mangsa sedang menunaikan solat tarawih bersama suaminya di ruang tamu sebelum didatangi suspek.

“Suspek tiba-tiba meluru keluar dari biliknya dengan memegang dua bilah pisau lalu menghala ke arah ibu dan bapanya. Bapanya sempat menolak suspek namun pisau tersebut terkena pada tangan ibunya,” katanya.

Noorzainy mengulas lanjut, mangsa memaklumkan bahawa suspek mengalami masalah mental sejak 2016 dan masih menerima rawatan sehingga kini.

“Suspek sudah lebih setahun berkurung di dalam bilik tanpa bercakap dengan sesiapa. Sebelum ini, suspek tidak pernah bertindak agresif terhadap ahli keluarganya,” katanya.

Suspek dihantar ke Hospital Jalan Perak, Georgetown bagi tindakan selanjutnya dan kes disiasat mengikut Seksyen 324 Kanun Keseksaan.–AlHijrah Online


TOL LEBUH RAYA KENDALIAN PLUS TURUN 18 PERATUS MULAI TENGAH MALAM INI

KUALA LUMPUR: Penurunan tol 18 peratus di semua lebuh raya kendalian PLUS Malaysia Berhad (PLUS) akan berkuatkuasa mulai 12 tengah malam, 1 Februari 2020 (Sabtu).

Penurunan kadar tol ini membabitkan kesemua lebuh raya kendalian PLUS iaitu Lebuhraya Utara Selatan, Lebuhraya Baru Lembah Klang (NKVE), Lebuhraya Utara-Selatan Hubungan Tengah (ELITE), Lebuhraya Laluan Kedua Malaysia – Singapura (LINKEDUA), Lebuhraya Seremban – Port Dickson (SPDH), Lebuhraya Butterworth–Kulim (BKE), Lebuhraya Pantai Timur Fasa 2 (LPT 2) dan Jambatan Pulau Pinang (JPP).

PLUS dalam kenyataannya hari ini berkata, penurunan tol ini akan dilaksanakan bagi semua Kenderaan Penumpang (Kelas 1), Teksi (Kelas 4) dan Bas (Kelas 5) dan kekal sehingga tamat konsesi.

Kenyataan itu berkata, bayaran tol bagi lori (Kelas 2 & 3) akan kekal pada kadar sedia ada dan tidak akan dinaikkan sehingga tamat Konsesi PLUS pada 2058.

“Dengan pelaksanaan penurunan tol ini, pelanggan PLUS yang dianggarkan sebanyak 1.7 juta setiap hari berpeluang untuk menikmati penjimatan,” kata kenyataan itu.

Kenyataan itu berkata, PLUS akan terus komited untuk memberi perkhidmatan lebuh raya yang terbaik pada setiap masa.

“Ini termasuklah aspek operasi dan penyelenggaraan lebuhraya dan pengalaman perjalanan semua pelanggan di semua lebuhraya kendalian PLUS.

“PLUS juga akan menggiatkan usaha membantu meringankan kos hidup rakyat dan memainkan peranannya sebagai rakan negara dalam menyokong usaha kerajaan untuk terus memberi manfaat dan impak yang positif kepada rakyat,” kata kenyataan itu.

Pengumuman PLUS hari ini merujuk kepada pengumuman Kementerian Kewangan pada 23 Januari lalu berhubung pelaksanaan penurunan tol 18 peratus di lebuh raya kendaliannya. — AlHijrah Online


IMPIAN UKRAINE JADI SEBAHAGIAN EU MUNGKIN MENGAMBIL MASA SEKURANG-KURANGNYA 15 TAHUN – PAKAR

BRUSSELS: Penyertaan Ukraine sebagai anggota Kesatuan Eropah (EU) mungkin tinggal impian kerana proses itu akan memakan masa beberapa dekad untuk disempurnakan, kata seorang pakar dan bekas ahli politik Belgium kepada Sputnik.

Suruhanjaya Eropah pada Jumaat mengesyorkan Ukraine diberi status calon anggota EU.

Pesuruhjaya EU berkata Ukraine masih perlu memenuhi satu set kriteria ketat sebelum rundingan keahlian dibuat.

Tiada garis masa ditetapkan untuk menyertai kesatuan itu dan ahli EU boleh mengenakan veto pada bila-bila masa.

“Menjadi calon rasmi tidak bermakna… Ia akan mengambil masa sekurang-kurangnya 15 tahun. Jadi, semua yang dilakukan oleh pemimpin Eropah dalam lawatan kerja mereka ke Kiev baru-baru ini hanya membawa impian kepada (Presiden Ukraine Volodymyr) Zelenskyy dan Ukraine, ” kata Mischael Modrikamen.

Modrikamen, seorang peguam dan bekas pemimpin Parti Rakyat sayap kanan Belgium, mendakwa ruang menunggu keanggotaan EU sudah penuh dengan pencalonan Turkiye dan negara-negara Eropah yang lebih miskin – Albania, Macedonia Utara, Montenegro, Serbia, dan kini Ukraine , Georgia dan Moldova.

Turkiye telah menjadi calon rasmi sejak 1999 dan telah menunggu sejak 35 tahun lepas untuk bergabung dengan Kesatuan Eropah. —AlHijrah Online


Kalau bukan salah ibu yang mengandung, salahkah guru yang mendidik?

PADA tarikh 16 Mei setiap tahun, gegak gempitalah seluruh warga  pendidik menyanyikan lagu keramat mereka ‘Guru Malaysia’ dengan penuh semangat.

Setiap patah lirik yang keluar
dari mulut guru-guru ini melambangkan ikrar yang tak berbelah bahagi seorang
pendidik dalam merealisasikan amanah yang dipertanggungjawabkan di pundak
mereka.

Ikrar murni kepada anak didik,
pemerintah dan negara tercinta tidak pernah dipersiakan.

Suatu ketika dahulu, seseorang
yang bergelar guru akan disanjung tinggi dek kerana hebatnya profesion yang
dijawatnya.

Tapi kini, sejajar dengan arus
kemodenan dan kehebatan kemajuan dunia tanpa sempadan, profesion ini semakin
diketepikan dan dipandang hina.

Maruah guru dipijak-pijak,
dianggap langsung tidak bernilai sedangkan Islam meletakkan martabat seorang
guru itu di tempat yang paling tinggi.

Sebagai contoh, maksud hadis
riwayat Tirmizi disahihkan oleh Al-Albani : “ Sesungguhnya Allah  dan malaikat, penghuni langit serta bumi
sehinggakan semut yang berada di dalam lubang dan ikan (di lautan) mendoakan
kebaikan ke atas guru yang mengajar kebaikan kepada manusia.”

Namun, senario di Malaysia
dewasa ini jauh berubah. Saban hari , ada sahaja berita yang tidak enak yang
keluar di media massa  berkaitan dengan
guru.

Semakin ramai guru diseret di
mahkamah kerana kerakusan naluri mereka dalam merealisasikan ikrar yang telah
dibuat demi kejayaan  anak bangsa dan
pertiwi.

Niat murni seorang guru yang
cuba menghalang anak murid dari terus terjebak dengan bahan inhalan
nyaris-nyaris membuatkannya hilang pekerjaan kerana direhatkan di sebalik tirai
besi.

Berita seorang ustaz dipenjarakan
kerana merotan murid yang enggan bersolat turut menjadi bualan hangat dalam
kalangan golongan pendidik.

Dunia melihat tindakan guru
ini sangat kejam, tidak berperi kemanusiaan dan mahkamah memutuskan wujudnya
unsur-unsur penderaan dalam tindakan yang diambil.

Sedarkah kalian bahawa seorang
guru itu ialah manusia normal yang sarat dengan akal dan emosi?

Walaupun mempunyai akal yang
waras, tetapi timbul provokasi yang melampau, kadang kala  emosi sukar diatasi. Maka terlakarlah sejarah
hitam dalam diri hingga ke mati!

Sesungguhnya tugas
memanusiakan manusia itu sangat sukar.

Manusia dilahirkan dalam pelbagai
perbezaan sama ada dari segi latar belakang, fahaman, kepercayaan, cara
berfikir, kecerdasan dan kebolehan. Semua ibu bapa yang menghantar anak-anak ke
sekolah inginkan anak-anak mereka berjaya dalam hidup.

Tetapi tidak semua ana-anak
yang datang ke sekolah itu mempunyai matlamat yang selari dengan kehendak ibu
bapa mereka.

Paling malang sekali, golongan
pendidik inilah yang akan tersepit dan
disalahkan jika murid gagal mencapai kejayaan, jika keputusan
peperiksaan awam sesebuah sekolah merudum, jika pencapaian sesuatu mata
pelajaran tidak memberangsangkan.

Berperang dengan kemajuan
teknologi yang berkembang pesat juga merupakan ancaman bentuk baharu dalam
kalangan pendidik.

Kelekaan anak-anak muda
menghabiskan masa dengan telefon pintar sama ada melayari laman sesawang dan
laman sosial yang tidak sepatutnya, mahupun leka bermain dengan permainan dalam
talian menyebabkan tanggungjawab seorang murid diabaikan begitu sahaja.

Longgokan beban kerja selain
tugas hakiki yang boleh mengganggu tahap kompetensi dan kehidupan berkeluarga
guru harus dikurangkan.

Jika dilihat di negara Barat,
terutamanya di United Kingdom dan Amerika Syarikat, mereka sentiasa
mengutamakan kebajikan dan sokongan kepada guru kerana bidang pendidikan adalah
penyumbang kepada pembangunan insan dan negara.

Persekitaran  sekolah yang kondusif harus disediakan bagi
mengatasi masalah murid melanggar disiplin sekolah.

Walau apapun gelaran, sama ada
guru, pendidik, mudarris, muallim, murabbi, muaddib ataupun mursyid ,
permudahkanlah tugas mereka.

Bagi memastikan kemenjadian
murid, selain guru, pihak pentadbir, ibu bapa dan masyarakat perlulah memainkan
peranan masing-masing.

Adab belajar ; guru mengajar,
murid belajar harus dipatuhi. Guru harus dihormati bukan dicaci demi keberkatan
ilmu itu sendiri.

Kejayaan akan mudah tercapai
dengan bantuan ibu bapa dan masyarakat dalam aspek kepakaran dan tenaga.

Maksud hadis Rasulullah s.a.w “ Apabila matinya anak Adam akan terputuslah amalannya kecuali tiga perkara iaitu sedekah jariah, ilmu yang bermanfaat dan anak yang soleh yang sentiasa mendoakannya”.

*Rokiah Bt Uda Putra adalah seorang guru sekolah.

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


PKP 3.0 DISAMBUNG SEHINGGA 28 JUN 2021

KUALA LUMPUR: Perintah Kawalan Pergerakan (PKP) 3.0 yang dijadual tamat 14 Jun ini akan disambung bermula 15 Jun sehingga 28 Jun 2021.

Menteri Kanan (Keselamatan) Datuk Seri Ismail Sabri Yaakob berkata Kementerian Kesihatan Malaysia (KKM) telah membentang dan mencadangkan dalam Sidang Khas Majlis Keselamatan Negara (MKN) yang dipengerusikan oleh Perdana Menteri Tan Sri Muhyiddin Yassin hari ini supaya PKP 3.0 dilanjutkan untuk tempoh dua minggu lagi.

“Keputusan ini dibuat setelah mengambil kira jumlah kes harian masih tinggi melebihi 5,000 sehari dengan purata kes baharu sehingga semalam ialah 6,871.

“Prosedur Operasi Standard (SOP) bagi setiap aktiviti perkilangan, perniagaan, dan industri masih kekal seperti mana diumumkan sebelum ini,” katanya dalam kenyataan hari ini.

Ismail Sabri memaklumkan senarai SOP boleh dirujuk di laman sesawang kementerian berkaitan dan maklumat lanjut boleh diakses di laman sesawang MKN. — AlHijrah Online


TUN M: PPSMI MANTAPKAN BIDANG SAINS DI PERINGKAT SEKOLAH

KUALA LUMPUR:  dan Pembelajaran Sains dan Matematik dalam Bahasa Inggeris (PPSMI) adalah bertujuan memantapkan penguasaan bidang sains bermula di peringkat persekolahan, kata Tun Dr Mahathir Mohamad.

Perdana Menteri berkata menguasai bidang sains, rakyat Malaysia perlu menguasai bahasa Inggeris dengan baik kerana bidang itu berkembang di negara barat melalui bahasa tersebut.

“Bagi saya penguasaan bahasa Inggeris dalam bidang sains amat penting kerana ia bukan ilmu yang datang dari kita. Ia datang dari luar hasil daripada budaya yang berlainan daripada kita.

“Budaya kita dahulu apabila berhadapan dengan masalah, kita salahkan kuasa ghaib dan makhluk halus. Itu pendekatan kita. Tetapi pendekatan saintis mereka ingin tahu apa sebenar berlaku dengan membuat penyelidikan,” katanya menerusi temu bual eksklusif bertajuk #PMJawab keluaran The Malaya Post malam ini.

Dr Mahathir, yang juga Pemangku Menteri Pendidikan berkata, saintis negara barat sentiasa berusaha mencari kebenaran terhadap sesuatu masalah melalui proses penyelidikan dan berkongsi setiap penemuan dalam bahasa Inggeris.

“Hari-hari mereka keluarkan pendapat (penemuan) baharu yang ditulis dalam bahasa Inggeris. Memang kita boleh terjemah tetapi kita kena fasih (faham) bidang sains. Kalau tidak faham, kita tidak boleh terjemah ke dalam bahasa Melayu,” katanya.

Justeru, beliau berpendirian bahawa perkara itu perlu diterima semua pihak sekiranya ingin melihat negara maju ke hadapan.

Buat masa ini kerajaan belum membuat sebarang keputusan untuk pelaksanaan PPSMI di sekolah dan menurut  Dr Mahathir, kerajaan sudah menubuhkan satu jawatankuasa kecil untuk meneliti pelaksanaan semula PPSMI dan keputusannya akan dibuat secepat mungkin.

Menerusi temu bual selama hampir sejam itu, Dr Mahathir turut ditanya mengenai model Sekolah Wawasan yang pernah dilancarkan bawah pentadbirannya sebagai perdana menteri keempat pada 1997, beliau berkata walaupun agak sukar untuk diperkenalkan namun ia menjadi pusat perpaduan antara kaum di negara ini.

“Bila ada sekolah seumpama ini, kita akan ada tiga sekolah dalam satu kampus. Walaupun guna bahasa berlainan tetapi apabila ada perhimpunan waktu pagi mereka akan berkumpul bersama, bersukan bersama di dalam satu pasukan campuran. Dengan ini, pelajar dapat berjumpa dan berhubung,” katanya.

Menyentuh senario politik pula, Dr Mahathir berkata kerajaan Pakatan Harapan (PH) mengamalkan prinsip demokrasi dalam setiap agenda yang ingin dilaksanakan menerusi perbincangan bagi mencapai kata sepakat daripada kesemua parti dalam PH.

“Suasana politik sekarang sudah berubah, tidak macam dahulu. Sebab dahulu parti berkuasa adalah UMNO sehingga mereka boleh buat apa sahaja, sehingga ada pemimpin buat silap tetapi masih kekal,” katanya.

Sementara itu, Dr Mahathir  berkata beliau turut mengamalkan prinsip terbuka untuk mendengar pendapat daripada semua pihak seperti parti lawan, pertubuhan bukan kerajaan (NGO) termasuk yang berasaskan kaum, serta badan-badan agama.

“Kalau saya tidak tahu pendapat mereka, maka masalah yang timbul tidak dapat ditangani oleh saya. Itu yang berlaku.

“Tapi ada orang yang mentafsirkan perjumpaan saya dengan pemimpin parti lawan bermakna saya sedang berusaha membuat parti campuran yang baharu. Ini tidak benar,” katanya mengulas mengenai kemungkinan tertubuhnya kerajaan baharu. — BERNAMA


Azmi Sharom dilantik Timbalan Pengerusi SPR

KUALA LUMPUR – Suruhanjaya Pilihan Raya (SPR) hari ini mengumumkan  pelantikan Prof Madya Dr Azmi Sharom sebagai Timbalan Pengerusinya yang baharu.

Selain Azmi, turut dilantik ialah empat Ahli SPR iaitu Datuk Seri Ramlan Ibrahim, Datuk Chin Phaik Yoong, Prof Madya Dr Faisal S Haziz  dan Zoe Randhawa.

Menurut laporan Sinar Harian, Ketua Setiausaha Negara, Datuk Seri Dr Ismail Bakar dalam satu kenyataan di Putrajaya berkata, pelantikan itu telah mendapat perkenan Yang  di-Pertuan Agong, Al-Sultan Abdullah Ri’ayatuddin Al-Mustafa Billah Ibni  Sultan Ahmad Shah Al Musta’in Billah Shah.

Pelantikan-pelantikan  tersebut berkuat kuasa mulai tarikh mereka melaporkan diri sebagai  anggota SPR sehingga mencapai usia 66 tahun selaras dengan Fasal (3)  Perkara 114 Perlembagaan Persekutuan.

Azmi yang memiliki kelulusan Ijazah Doktor Falsafah dari University of  London merupakan pensyarah di Fakulti Undang-undang Universiti  Malaya, manakala Ramlan merupakan bekas Ketua Setiausaha Kementerian Luar Negeri.

Phaik Yoong pula adalah bekas Ketua Pengarah Jabatan Tenaga Manusia Kementerian Sumber Manusia.

Sementara
 itu, Faisal merupakan Felo Kanan Institut Kajian Malaysia dan
Antarabangsa (Ikmas), Universiti Kebangsaan Malaysia dan Zoe Randhawa
pula adalah pakar rujuk Bersih 2.0.

SPR kini diterajui oleh Azhar Azizan Harun sebagai Pengerusi.


TH perkenal dasar baru

KUALA LUMPUR, 8 April – Dasar baharu Tabung Haji (TH) yang
tidak membenarkan pendeposit menunaikan haji untuk kali yang kedua tidak
memberi sebarang kesan besar kepada jemaah terbabit.

Pengarah Urusan Kumpulan dan Ketua Pegawai Eksekutif TH,
Datuk Seri Zukri Samat berkata, pada ketika ini semua bakal jemaah haji di
negara ini memang terpaksa menunggu lama kerana kuota yang diberikan untuk
Malaysia hanyalah sebanyak 30,200.

“Setakat ini seramai 3.2 juta orang telah mendaftar haji,
kuota Malaysia buat masa ini ialah 30,200. Ini bermakna tempoh menunggu adalah
lebih dari 100 tahun.”

“Sebenarnya oleh kerana tempoh menunggu buat masa kini pun
sudah begitu lama, maka dasar baharu ini sebenarnya tiada kesan kepada orang
yang telah mengerjakan haji.”

“Contohnya, saudara ingin pergi haji tahun ini dan balik nanti saudara daftar semula untuk haji kedua, saudara masuk “ (barisan) maka giliran saudara akan datang ialah 106 tahun lagi,” tambah beliau.

“Kalau dasar baru ini tidak dibuat maka tarikh menunggu untuk
menunaikan haji akan datang menjadi bertambah lama,” katanya kepada Sinar
Harian disini semalam.

Kelmarin, TH menetapkan pendeposit yang sudah menunaikan
haji, tidak lagi dibenar mendaftar semula dengan institusi pengurusan dana haji
itu untuk mengerjakan ibadat berkenaan buat kali kedua.

Ini kerana amalan selama ini ialah pendeposit yang sudah
menunaikan haji, boleh mendaftar semula selepas lima tahun untuk senarai
menunggu.

Usaha tersebut bagi memberi peluang kepada 3.2 juta orang
pendeposit yang berada dalam senarai menunggu untuk menunaikan haji.

Dalam pada itu, Zukri berkata, jemaah haji yang ingin menunaikan haji dengan TH Travel atau mana-mana syarikat pengendali urusan haji swasta juga termasuk dalam kuota yang diberikan oleh kerajaan Arab Saudi kepada Malaysia.

“Tiap-tiap tahun TH mengagih-agihkan sebahagian dari 32,000
visa yang diberikan untuk TH Travel dan ejen-ejen swasta,” ujar beliau.


MAYAT WANITA DALAM GAUNG DIKLASIFIKASI KES BUNUH

SEREMBAN: Mayat wanita yang ditemukan di dalam gaung di Kilometer 14, Jalan Lama Bukit Putus Seremban-Kuala Pilah di sini, Ahad lepas dipercayai ditinggalkan di lokasi terbabit bagi menyorokkan kematiannya.

Ketua Polis Negeri Sembilan Datuk Mohamad Mat Yusop berkata ia berdasarkan hasil siasatan pihaknya setakat ini susulan penahanan tiga suspek sebelum ini.

“Walaupun menyorok kematian, kesalahan itu tetap disiasat di bawah Seksyen 302 Kanun Keseksaan. Punca sebenar kematian masih dalam siasatan tetapi difahamkan mangsa menghidap COVID-19 semasa kematian.

“Kita akan tunggu perkembangan siasatan seterusnya bagi memastikan punca kematian sebenar dan apakah pertuduhan sewajarnya diberikan kepada tiga individu yang telah ditahan tersebut,” katanya kepada pemberita selepas Sambutan Peringatan Hari Polis Ke-215 peringkat Negeri Sembilan di sini, hari ini.

Pada Rabu lepas, dua lelaki masing-masing berumur 41 dan 44 tahun, serta seorang wanita berumur 18 tahun direman tujuh hari hingga 29 Mac bagi membantu siasatan kes berkenaan.

Menurut Mohamad, tiga individu berkenaan juga merupakan ahli keluarga mangsa.

Beliau berkata sekurang-kurangnya empat individu termasuk ahli keluarga lain dan jiran terdekat di kawasan berkenaan akan dipanggil untuk memberi keterangan.

“Sebab kita dapat rakaman kamera litar tertutup (CCTV). Jadi kita akan terus siasat dan mengenal pasti sebab kematian dan punca kejadian itu boleh berlaku,” katanya.

Pada 20 Mac lepas, mayat wanita tanpa identiti itu ditemukan dalam keadaan tertiarap dan laporan bedah siasat mayat itu telah dihantar ke Jabatan Kimia bagi pengesahan punca kematian. —AlHijrah Online